url: =Ka Nu (Notes on My Mother) Tg. Tung Za Pau - Laibu Saal\nHome > Tun leh Zua Thu > Ka Nu (Notes on My Mother) Tg. Tung Za Pau\nKa Nu (Notes on My Mother) Tg. Tung Za Pau\nKa Nu (Notes on My Mother)\nTg. Tung Za Pau\n1. Gam 10 pan -a doctoral sang naupangte, sianu in thu khat dong hi. Pasian’ naseem na suah theih na’ng, kua in hong phungvuh (invest/influence) peen hiam? A dawn’nate uh khat bek ahihna a theih ciang, sianu in lamdang sa hi. “Tua bang ahih mawk leh kei pen ka tanu’ aading Nu Hoih ka hih nai lohna kiphawk ing. Ka tanu tawh ka kikholh hun tawm lua hi,” ci-hi.\n2. Pasian’ itna thuk a kigen ciang in, “Nawi teep lai naungek, a Nu in manggilh thei ding hiam?” kici hi. Nau in nawi teep leh a Nu in nawi cancer ngah thei lo hi. Ta ngek’ aading Nu’ nawi mah zatui hoih (an lim) peen ahi hi. Ka Nu’ nawi ka kham-a, ka Nu’ ang-a ihmut mah nuam ka sa peen hi. Ka Nu in hong puain luai ah hong sial hi. Ka thawk ciang hong no-no in, a kam hai zan sa an hong muam hi. A nung-ah hong pua-in, hong laampih hi. Sun kaal zan kaal-in ka kiang-ah om den hi. Ka pian’ zia ding, ka neu-a kipan-in mu khol hi.\n3. Africa gam-taak lak-ah nawi-ne lai naungek khat kikoih hi. Gamsate’ neek theih loh na’ng kikulh hi. A neek a dawn ding an leh tui kipia hi. Mi peuhmah kimusak lo hi. Kum sagih a phak ciang-in tua pa, pau thei lo-in ganhing bang-in om milmel lel hi. Nu leh Pa-te in kampau ding hong hilh-a, siate in nun’taak zia ding hong hilh hi. Nute in hong keem kei leh tu ni-in mihing suak lo-in, ganhing kihi lai ding hi. Paunak khat-ah naupang khat mi a suah na’ng khua zang bup pan’pih na kisam hi, ci-hi.\n4. Lam pai kawm-in suang peuh sui kha le’ng, nasia leh “Ka pa” kici lo-in, “Na ei, Nu,” kici hi. Gilna sa-in tau le’ng, “Nu” mah kilo hi. Dam mawh-in lup mun tung-ah luilui le’ng “Na ei, Nu,” kici hi. Thu khat peuh i phawk ciang “Ka Nu om leh ut si ing e,” kici hi. Bang hangin Nu...Nu...Nu... ki lo hiam?\n5. Ka Nute unau giat pha-in, ka Nu, khualzin hat peen hi. Ka Nu in mi’ gam mi’ lei pha ahih manin, kampau zia, niik teen’ puansilh zia, zindo zia, tate kep zia siam phadiak hi. Muhna zai-in, thu khualna taanzaau hi. Ka Pa in a sungh teng leh a nuphal teng, Mualnuam pan Kawl zang tun’pih hi. Sa a gawh loh kuamah om lo hi. Neu lai-in pate in gan go leh kinuam peuhmah hi. Ak bang a kigawh ciang kilawp mahmah-in ka laamlaam mai hi. Kizawng lua ahih manin sameh kine mun lo hi. Sa kham niin mang hoih ka man zeel hi.\n6. Ka Nu in lungsim siangtho nei-a, kampau sawi ngei lo hi. Thu dik gen, nuam sa-in, thu maan mah za nuam hi. Pasian itna leh maaisakna telcian ahih manin mite hehpih den hi. Pawlpi sungah kum tampi makai-in om-a, a tavuan zo den hi. Nu leh pate in Pasian’ thu tawh hong vaak-in biakinn lampi ngil hong totpih ahih manin tu ni dong-in tua lampi mah ka nun’taakna phung ahi hi. Biakna leh piakna kizom hi. Kutkai (Shan gam) ka om lai-un, ka Pa’ zato lup na’ng, ka Nu in sum leitawi ngah zo lo hi. Mite in “Tua na pa uh, a si ding peuh, bang sum leitawi zongzong na hiam?” cih san uh. Tg. Vung Nang in, a sum Ks. 600.00 (zaguk) zangsak hi. Pa Nang-te pension-a hong ciah ciang, ka Nu in sa gawh-a, bawng - la khat pia hi. Meeltheihte in ka nu mawhsak uh hi. Ka Nu in, “Hun khat lai-in mi si ding kimlai nun’taakna hong guan-te innkuan tungah ka lungdamna manggilh thei ding ka hi hiam?” ci-in dawng hi. Pastor-pa zingsang khat, inn thungetna nei hi. Ka Nu in, “Siapa, n’ong hawh theih kituak lian ei. Ka vokpi suak-in 9 pha hi. Na deih bel peen khat teel in” ci-hi. Siapa in sakhi vok mah teel pah hi. Ka Nu, piakkhiatna ah cingh mahmah hi. Seh suah maanmaan pia hi.\n7. Zingsang tho baih-in thunget hun nuam khat a khit ciang bawinawi suuk-in, an huan kawm hi. A tate, a tute a thawh uh ciang an min sa-in om hi. Zing tho baihte nasep telh hi. Ozone dat lei pan pi 3 na-ah om ahih manin zatui a diik diik tawh kibang hi. Khua a vaak ciang ozone pen lei tawh kinai om nawn lo hi. Zing tho baihte cidam-in, a cidamte zing tho baih uh hi.\n8. Khuapihte, meeltheihte a dam loh uh ciangin nat veh-in pai den hi. An duh gil kialte an leh tui pia hi. Puan silk kisamte guan hi. A tate tute’ sang vai geelpih hi. Sang kah nai lo teng a pi uh tawh inn-ah ciak ngeeingaai uh hi. A pi inn-ah om kei leh kuamah kimu zo lo hi. Ka neu lai ka Nu’ zu-ning bawl a lim dan, tu dong ka phawk lai hi. Zu ning man tawh inn mun lei zo hi.\n9. 1965 kumin Tahan-ah pawl lut-in tuiphumna nei uh hi. Kum nih sung ka kikhawm uh hi. Ka Pa in zingsang innkuan kikhop hong patpih hi. Nu leh Pa-te’ thunget hat dan lamdang ka sa hi. A gingkhia-in thu ngen den uh hi. Ka Nu’ deih phat diak kammal khat om hi. “A tawn tung” cih hi. Tua pen Pasian’ attribute khat ahi hi. Pasian’ hihna nam khat hi. Mt. 1:21sung-a Emmanuel cih tawh kibang hi. Mt. 28:20-ah Topa Jesuh in “Leitung a bei dongin note tawh ka om tawntung ding hi,” a cihna zong hi pah hi. Pasian’ itna kisam tawntung hi. Mawhmaisakna nisim-in kisam tawntung hi. Kha Siangtho’ kepna leh lamlahna nisim-in kisam tawntung hi. Ka Nu’ thungetna ka muang mahmah hi. College ka kah ciang zong ka lai huan ding time-table ka khaak zeel-a, thungetna-ah hong phawk hi. College kum-in distiction 4 ka ngah hi. American scientist-te in sang naupang kum 11 kiim mi 400 research bawl uh-a, thungente’ tate, sang-ah mark hoih ngah zaw cih mu hi. Huan ankung e thu ngetsak le’ng gah siam zaw deuh hi. Ka Nu’ zia zui-in ko innkuan zong tate’ a ding thunget na zang thei ung.\n10. Ka Pa lo giak-in, inn pan ka Nu kuan hi. Ko unau teng sang kah. Inn tawh kilh den hi. Sang khak peuh leh lo-ah na ka seem uh hi. Ka Nu in “Na Pa gim a hih ciang, sa meh leisak kul -a, ei inn-a-te bel anteh meh huan ni,” ci thei zeel hi. Sa ka puak ni, khat vei, ka Pa in “Inn-ah sa na ne uh hiam?” ci-in hong dong hi. Tua ni-in sa a lang inn-ah hong puasak kik hi. Nu leh Pa-te kitheih zia leh tate hong khualna lamdang ka sa hi. Nu leh Pa-te in a duh uh ne ngam lo liangin tate sang hong kahsak lam ka thei hi.\n11. Ka tan sagih kum-in typhoid natna vei-in kha khat sung zato ka lum hi. Ci sa lua ahih manin zan nih khua phawk lo-in ka om hi. Khua ka phawk ciang ka Nu’ ang-ah ka om lam ka thei hi. Dam tak-in a khut heem khialkhial-a lui gei khat-ah ding-in lam sak lam khang ka en kawi kawi hi. Ka lung leeng mahmah hi. Ka nung pan ka Pa in aw neem tawh hong hopih hi. “Tu-a i omna koi lai hiam? ci-in ka Pa ka dong hi. Lo khawh kin mahmah laitak-in zato-ah kitawlnga pikpek hi. Nu leh Pa-te geel in zato-ah hong kepna in itna lian hong phawksak-a, ka nun’taakna-ah mualsuang khat-in po hi.\n12. Khat vei, ka Nu in Tahan Bazaar-ah vai zuak-a hong sawl hi. Seeng bing dim pen pek thum-a hong zuaksak hi. Khua vak ma-in nupi khat in pek nih leh hamu-a deih hi. Pek thum ka ci teta hi. Khua hong vak ciang kuamah in hong dawp nawn lo uh hi. Ka vai khawngh zo lo ka hih manin inn kiu khat-ah ka bua-a, khut hawm sum hawm-in inn ka ciah hi. Thu piangte ka gen leh tua ni-a kipan vai hong zuaksak nawn lo hi. Ka maizum lam thei ahih manin hong hah sawl nawn lo hi. Tu bang-a ka nuta-un ka gen uh ciang nuih suak mahmah hi ung.\n13. Ka Nu pen a ci ngo, a tha dim, pi nga leh let mat nih sang-a, 150 lb gik hi. Tha hoih-a, tha dim den hi. Ka Pa’ hong nusiat laitakin ka Nu kum 35 bek pha hi. Meigong nih leh thum, inn-ah hong hawh thei uh hi. “Pasian aw, ka Nu in pasal nei kik mawk leh, ko unau bang cih mawk ding?” ka ci hi. Innkuan ka neih khit ciang khat vei ka Nu ka dot leh “Sawm kei bilbel ing” ci hi. Ka Nu in a tate hong it luat man-a, pasal nei kik lo ahih lam America-a mite’ om dan ka muh ciang ka thei saan hi.\n14. Ka tan sawm kiat kum-in ka Nu zato-ah ka puak uh hi. Numei kepna-ah kei’n ka keem hi. “Pasian aw, ka Pa om nawn lo-in, ka Nu si mawk leh, ko unau bang cih ding?” ka ci leeuleeu hi. Ka Nu a dam ciang Munlai pan Kalemyo dong tai 4 bang pen khe tawh ngiat kum khat sung sang ka kah hi. Tua kum tan sawm ka on’ (aun’) ciang ka nuamna khauhpai mahmah hi.\n15. Tedim sangpi-ah tan sawm ka kah kum-in nungak meel hoih khat ka mu hi. Pasian kiang ah ka zi ding in thu ka ngen hi. Ngai mahmah napi ing in, bangmah ka pulaak ngam kei hi. Ka nun’takna uh kikhaai lua ka sa hi. 1985 kum-in Bangalore-ah India Campus Crusade-ah trainning kah kawm leh na seem kawm-in ka om hi. Ka omna peuhpeuh-ah Zomite omna a kan den ka hih manin, khua sung-a sang teng ka baan hawh thei hi. Ni khat BBBC sport ni-in ka hawh leh ka lawm ngaih nu ka mu hi. Tui vot hai nih hong suah hi. Tedim sang ka kah ngei lam ka gen hi. Tua pan ka thunget hong tangtun’ na’ng ka hanciam leeuleeu hi. Thum vei bang a tuam-in an neek khopna ka nei hi. Sum nei lo zeel ka hih manin ka puan hoih peen ka pong (paung) hi. Sang a man ciang inn lam-ah hong ngak hi. Pune-ah B.D. kum khatna December sang khak sung-in inn ka ciah hi.\n16. Ka Nu kiang-ah zi hong pisak na’ng ka gen hi. “Zi na deih leh Tahan-a na Pu’ tanu teen’pih in,” hong ci hi. Tua ban-ah, “Vuandok, Mangpi-te’ inn-ah mo dong dingin kilawm lo hi hang. A tha ang mahmah uh zahtaak huai khin hi. Ei pen tagah khat hi lel hang,” ci hi. Ka Nu kiang-ah, “Kumpipa’ tanu zong a teen’pih ngam hi ing,” ka ci hi. Amah’n bel, “Hoih teei leh,’ hong cihsan hi. Ni thum sung khauhual kisutna ka nei hi. Zingsang khat ka Nu kiang-ah mo dot kul nawn lo hi. “Ka taaipih ding hi,” ka ci hi. Hong dawng vet lo hi. Zingsang ka thawh ma-in, meltheih honkhat tawh Tedim pai uh hi. Hong it luat manin ka khan sung-ah ka it peenpeen tawh ka teen’ theih na’ng, maizum ngam lo-in zi hong pisak hi. Ka zi leh ka tate geel ka Nu in it mahmah hi. Zomi Theological College-ah ka sep sungin ka Nu hong hawh thei zeel-in ka tate in, “Pi aw, ka pa’ neu lai thu, hong gen in,” ci-in tangthu dan-in gen thei zeel uh hi. A tapa hong it luat man-in a tute geel bang lim it phadiak hi. Ka zi in zong pian’na nu zah-in zeem zo, huai zo-in it den hi.\n17. Ka Nu kiang-ah “Zingsang thawh pan zan dong, na na sep gim lo maw?” ka ci hi. “Ka tate’ aading hi peuh leh ka gim thei kei hi,” ciin hong dawng hi. Ka neu lai-in ka Nu a pil loa ka ngaihsut pen ka kum ham ciang, ka Nu pil lam ka thei pan hi. Kei’ aading-in pilna cih pen itna sung pan hong phulkhia hi lo hiam?\n18. Khat veivei antang bung sung-ah buhtang mal khat zong a om loh lam om hi. Ka Nu in Munlai-a meeltheihte lak-ah buh huum taangh nih cih bang leitawi-in an ka su thei uh hi. Sum leitawi, an leitawi cih bel nei mun pian ung. Ahih hang kipuksi sam lo hi.\n19. Neu lai-in an neek sang-in, bawlung suih ka kin zaw hi. An neek hun leh ka Nu in khua zang zaak-a hong sam au-au zeel hi. Kimawl leng lah nuam saan ka hih manin inn ki uan pah thei lo hi. A kimawl kimlai besan lei-a hong sawl hi. Ka lungsim-ah kimawl ding bek om hi. Besan lei ding-a pek nga lai dal khat tawi-a ka tai vingveng hi. Sai-ah tawi khai khin-in ka sum piak ding ciang ka khut sungah ka sum na om lo mawk hi. Lam gei khat-ah paai kha hi leng kilawm. Be lo sum lo tawh thung-ip hawm tawh inn ka ciah hi.\n20. Nute tung bangci-in lungdam ko thei ding hiam? Bang hun-a koh ding hoih hiam? A kisap nate a manlang peen-a huh hoih hi. Nisim-a hopih thei, a hawh theite hampha uh hi. An duh gil kial-a om lo-in, kam nuam lo i pau khak loh ding kisam hi. Kumpi Nu bangin itna, zahtaakna, thupi bawlna leh thupha khat teeiteri lah den ding hoih peenpeen hi. Ha-ni kawm-a nawizu bang zah thu pha zong khang khat-a kiloh zo lo, ci-uh hi.\n21. “Na Nu kua hiam?” hong kici leh laigual khat tawh ka dawng nuam hi. “Ka Nu pen neih sa kep siam mi (good stewardship) a hi hi.”. A pasal keem siam-in, tate tute keem siam-a, a neihsate zeek siam hi. Pasian’ gam leh unaute’ aading hawm diamdiam thei hi. Hun zat dan, sum zat dan, nate zat dan leh itna zat dan siam ka sa hi. Pasian’ mi zat mi muan’ huai ka suah theih na’ng Nu hoih hong pia Tung Sian Mang’ min sial bang lo ing e. Tu dong hong dampih lai hi. Ka Nu ka itna ka gengen leh ama’ hong itna thu vive hi zaw e. Ka omna mun Dayton, Ohio hong tung baih ding cih zong ka thungetna ahi hi. Ka laikung tawh ka Nu ka itna ka gelh hi. Nu aw, kong ngai lua hi! Cik ciang kimu thei ding hiam? Nute itna, lai tawh ki gelh kim zo lo hi.\nTung Za Pau\n[Hih lai, 06 AUG 05 SAT ni-in, kingah hi.]\nItem Reviewed: Ka Nu (Notes on My Mother) Tg. Tung Za Pau Description: Rating: 5 Reviewed By: Cinpu Zomi


timestamp: atn

url: =Ford Motor te Engine meikang thei, kongkhak zong siatna om ahih manin Recall kibawl ~ ZD :: ZOMI DAILY\nposted on 31 March 2017 at 10:56 am Lomkholna: News, Sawltak, World\nFord Motor Company te’n North America leh Europe sungah azuak khiatsa mawtaw 570,000 te Engine meikangthei, kongkhak muanhuailo cih lauhuaina om ahih manin sapkikna “Recall” neiuh cih Fox News pan kiza hi. Engine meikangthei bekthamlo in, akongkhak Doors tezong lametlohpi in ki hongvatthei ahih manin tuate bawlphanuam ahih manun Recall abawl uh ahihi.\nEngine meikangthei cihtawh Recall abawluhpen North America leh Europe gamsung ah mawtaw bekbek 360,000 val phading kici hi. North America gamsungah Recall abawlna ah akihel Model tepen Escape SUVs from the 2014 model year, plus the 2014 and 2015 compact Fiesta ST, the 2013 and 2014 Fusion midsize car and the 2013 through 2015 Transit Connect small van” cihbangteng ahihi.\nEurope gamsung ah Recall abawl uh mawtaw model tepen 2010 pan 2015 kikal C-Max Hybrid leh Focus Small Car, 2013 pan 2015 kikal Transit Connect Van cihte ahihi.\nHih mawtaw Recall abawlkhempeuh tepen 1.6-Liter four-cylinder Turbocharged Engines vive cihi.\nCoolant Circulation aki cinlohna hangin Engine salua, Overheat sakgawp in, Cylinder Head pen khaangsak “Crack” theihi ci’n Ford Motor in genkhia hi. Tuabangin Cylinder Head crack aom ciangin Pressurized Oil te kehkhiathei in, siksa setsa Hot Surface tawh aki sukkhak ciangin Engine meikatna apiang sakthei hi ci’n genkhia uhhi.\nU.S. leh Canada gamnih bekbek ahzong Engine meikatna 29 veibang omkhin in, asi aliam bel omlosam cihi.\nSpokeswoman Elizabeth Weigandt in agenna ah tua Ford mawtaw model aneite’n bangci bangin Coolant checking bawlding, bangci bangin Refill bawlding cihte abawldanding Customers te tungah Instructions kikhakding cihi. Motor Dealers te’nzong Coolant Levels pen check sakding uh cihi.\nTuaban ah Ford Motor te’n kongkhak Door Latches siatna aom mawtaw 211,000 tezong Recall bawl uhhi. Tua kongkhak ahoihlo Ford model tepen 2014 Fiesta, 2013 & 2014 Fusion leh Lincoln MKZ te ahihi.\nAlso read: Oklahoma City pan akibawlkhia Aksa sungah asianglo om ahih manin Recall kibawl ~ ZD\nFord Motor azang te’n theihhuai hi, naki hilhsawn un. ZD Sawltak #zomidaily\nPrevious: Singapore Hotel inndawl 15 panin kiasuk in alu leh apumpi kikhenkhia ~ ZD\nNext: Abeisa kum 2 sung Malaysia thongsung ah Kawlgammi 60 val si ~ ZD


url: =Global Buanli Family: Tulaai Leitung Thuthang tuamtuam updates October 3, 2013\nTulaai Leitung Thuthang tuamtuam updates October 3, 2013\n· Zomi te khuapi khat mah ahi Kalay khuapi leh akiim apaam a om khuaneuneu te ah guahtam luatna hang in tui nasiatak in khang a 10/03/13 ni ciangciang mi 10 vaal tuitaih in mangthang hi. Buhciina zanglo Acre 6,878 tui in tum in Lei 12 tui in taai a, Inn 500 bang tui in tum in mipi tulsawm a sim cimawh in om hi. Hih micimawhte kumpi te in donghu in kepnading mu 8 bawl a tuamun ah busak in keem uhhi.\n· Rakhaing state Tantuai khuapi sung leh akiimnaai khuano pawlkhat ah abeisa ninih pan Muslim leh Rakhaing minamte buaina hang in 10/03/13 ni ciang mi 6 sita a , Inn 70 vaal kaangtum khin hi. 10/02/13 ni zankimdong Muslim te inn kihaalhaalsak laai ahihman in tunidong daihna omnaailo hi. Pawlkhat te bang ann aneekloh zawh uh ni thum bang phata in gaaltaai in tha mang uhhi. Hih buaina hang in US akipan leitung gamtuamtuam te lung himawh mahmah uhhi.Buaina aphuang hiding a upmawh mi 6 kumpi ten man photphot uhhi.\n· USA gam Innkaangpi kuamah luuttheiloding ci in kumpi thuneite in akhaakcip kim laai Nupi khat in mawtaw tawh 10/03/13 ni in phulteeiteei in Parliament innpi dong mawtaw tawh taai ahihman in palikte in anungpan mawtaw mahtawh adelh kawm un thautawh kaap uh ahihman in Nupi nu si in palik khat adelhna pan mawtaw kibung in liam hi. Nupi nun bang ngimna nei cih kitheilo naailo a amawtaw sung ah atangeeklaai palikten lakhia sawnsawn uhhi.\n· US gam kumpi nasepna pawlkhat akikaakcipna hang in President Obama Aisa gam akhualzinding khawlkik hi ci in President zumpi te in 10/03/.13 niin taangkokhia uhhi. Tua ban ah President Obama in HIhbang liang a nasepna khakcip liangkuullo a lampidang kizong thei hinapin hibang a kumpi nasepna pawlkhat abingkhawl mawkpeen lungman huai mahmah hi ci in genkhia hi. Tuaban ah kua party kua party ahiphial zong ei ngaihsutna bek thupi sa in ihihteeltaal leh Kei President pa nangawn in mipi te ka makaihzahding in kamakaih thei keiding hi ci hi. Hih kumpi nasepna pawlkhat abingkhawlna hang in Zomi sung ah zong adiak in apil zawdeuh teng leh sumzonna thupi anei zawdeih pawlkhat su kha ahihman in ilung anuam hetkei hi. Ahizong in Federal kumpi nasep genloh Food stamp ne a naikhat $8 saangte zong nungtalel hi ci in kiheh neemsiam ni. Kumpi nasepna angeibang a akihonkiding peen vangtung lungngaihbang laai ciin President Obama in 10/03/13 ni in genkhia hi.\n· Italy gam Lampedusa tulkulh tung ah Somalia gam leh Eritrea gampan gaaltaai mi 500 apua tembaw khat 10/03/13 ni in tuahsia a, Italy gaalkaapte in avadelh pah vingvengin mi 300 asisa in mu in 150 ahing in honkhia zo uh a adangteng tuitung a a awktawh amangthang tawh om uh ci in Italy kumpi te in genkhia uhhi.\n· Nigeria gam Lagos vanleeng tualpi pan aleengkhia mi 20 apua khualzin vanleengkhat 10/03/13 ni aleengkhia ding a kithawi kibung a 13 sipah in adangteng naakliam mahmah uhhi. 2012 kum in zong hibang mah in kibung ngei a mi 150 si hi. Amnesty International in Nigeria kumpi te mawhsak uhhi.\n· Pakistan gam nitumna lam a om Pakistan gaalkaap Commander Nabi Hanafi, I a inn 10/03/13 ni in Taliban migilo te in do uh a Commander Nabi liam in amah acing gaalkaap nautaang leh mipi 15 in sihlawh hi.\nPosted by Thang Khawm Pauzomi at 11:26 AM


url: =Luka 4 (TDM)\nTedim BibleLuka 4< = >\nJesuh A Kize-etna\n1 Kha Siangtho tawh a kidimin Jordan gun panin Jesuh hong kilehkik a, Kha Siangtho in gamlakah paipihin, 2 Dawimangpa in ni sawmli sung a ze-et hi. Tua hun sung Jesuh in bangmah ne lo a, tua ze-etna hun a bei ciangin a gil kial mahmah hi. 3 Dawimangpa in Jesuh kiangah, “Pasian’ Tapa na hih takpi leh hih suang anlum suaksak in,” a ci hi. 4 Jesuh in, “Lai Siangtho sungah, ‘Anlum bek tawh mite nungta zo lo hi,’ ci-in kigelh hi lo ahi hiam?” ci-in a dawng hi.Ref 4:4 Thkna 8:3*\n5 Tua ciangin Dawimangpa in Jesuh paipihto a, thakhat thu-in leitung kumpi gam khempeuh a lah khit ciangin, 6 “Hihte khempeuh keima tungah hong kipia khin ahih manin, ka piaknop peuhpeuh tungah ka pia thei hi. Hih vangliatna le hauhnate khempeuh nangma tungah kong pia ding hi. 7 Keima mai-ah kunin hong bia lecin hihte khempeuh nangma a’ hi ding hi,” a cih ciangin 8 Jesuh in, “Lai Siangtho in, ‘Topa Pasian na bia inla, ama na bek sem in,’ ci hi lo ahi hiam?” ci-in a dawng hi.Ref 4:8 Thkna 6:13*\n9 Tua ciangin Dawimangpa in gamlak panin Jerusalem khua-ah Jesuh paipih a, biakinn khumzang a sang penna munah a kahtohpih khit ciangin, “Pasian’ Tapa taktak na hih leh hih lai panin tuaksuk in. 10 Bang hang hiam cih leh Lai Siangtho in, ‘Pasian in nang a hong kem dingin a vantung mite hong sawl ding hi,’ ci-in a gen banah, 11 ‘Na khete nangawn suang tawh kitatin a liam khak loh nadingin vantung mite in a khut uh tawh nang hong dom ding uh hi,’ zong ci lai hi,” a cih cianginRef 4:10-11 La 91:11-12* 12 Jesuh in, “Lai Siangtho in, ‘Topa na Pasian na ze-et kei in,’ ci hi,” ci-in a dawng hi.Ref 4:12 Thkna 6:16* 13 Dawimangpa in a hih theih zahin Jesuh a ze-et khit ciangin, tawlkhat sung a nusia phot hi.\nGalilee ah Jesuh Nasep Kipan\n14 Tua ciangin Kha Siangtho vangliatna tawh a kidimin Galilee gamah Jesuh a ciahkik hi. Tua kiima om gam khempeuh ah ama thu kizakim hi. 15 Jesuh in amaute’ kikhopna innte-ah thu hilh a, mi khempeuh in amah a phatkim uh hi.\nNazareth-ah Jesuh Kisang lo\n16 Tua ciangin ama khanna Nazareth khua-ah Jesuh pai a, Sabbath ni ciangin a paingei bangin kikhopna inn-ah a pai hi. Lai Siangtho a sim dingin amah dinga, 17 a nget bangin a sim dingin kamsang Isaiah Lai Siangtho bu a kipia hi. A laibu lemin a simnopna mun a zon ciangin a nuai-a bangin a kigelhna mun mu-in a sim hi. Tua munah,\n18 “Gimna a thuak mite tungah Lungdamna Thu a hilh dingin\nTopa in kei hong sehkhin ahih manin keima sungah\nTopa’ kha hong om hi.\nSalin a kimante tungah\nsuahtakna thu a gen ding, mittawte in\nkhua a muhkik theih nading, a kinengniamte\na suaktasak ding le\n19 Topa in a mite a hotkhiat ding kum\na pulak dingin kei hong sawl hi,”\nci-in a kigelh hi.Ref 4:18-19 Isa 61:1-2*\n20 Hih thu a kigelhna mun teng a sim khit ciangin a laibu khupin biakinn nasem pa tungah piakikin a tu hi. Kikhopna inn sungah a om mi khempeuh in limtakin amah a en uh hi. 21 Tua ciangin amaute tungah thugen ding kipan a, “Note’ zakin a hong kisim Lai Siangtho thu, tuni-in a hong tung hi,” a ci hi. 22 Amaute khempeuh in Jesuh thupi sa mahmah uh a, thugen siam sa mahmah uh ahih manin, “Hih pa, Josef’ tapa hi lel hi lo ahi hiam?” a ci uh hi.\n23 Tua ciangin Jesuh in amaute kiangah, “Paunak khatah, ‘Zato pa aw, nangmah kidamsak tawm in,’ a cihna thu kei tungah nong cihnop ding uh ka thei hi. ‘Kapernaum khua-ah na bawl thu ka zakte uh zong hih lai na khua-ah hong bawl in,’ zong nong ci nuam ding uh hi,” a ci hi. 24 Tua ciangin Jesuh in a thugen zomlai a, “Ke’n kong cih in-ah, kamsang a kuamah peuh ama khua-ah kipakta ngei lo hi.Ref 4:24 Joh 4:44* 25 A taktakin ci lehang, Elijah’ hun lai-in kum thum le alang sung guah zu lo a, gam sung khempeuh ah kialpi a tun hun laitakin Israel gam sungah meigong numei tampi tak om hi.Ref 4:25 1Kum 17:1* 26 Ahi zongin tua numei tampite khat beek kiangah Elijah kisawl lo a, Sidon gam Zarefath khua-a om meigongnu kiang bekah kisawl hi.Ref 4:26 1Kum 17:8-16* 27 Kamsang Elisha’ hun laitakin Israel gam sungah miphak tampi om a, ahi zongin kuamah in damna ngah loin, Syria mi Naaman bek in damna ngah hi,” a ci hi.Ref 4:27 2Kum 5:1-14*\n28 Hih thu a zak uh ciangin kikhopna innsunga om mi khempeuh a heh mahmah uh hi. 29 Amaute dingin khua nawlah Jesuh paipih uh a, khua nawl keenah a bungbu sawnkhiat dingin a paipih uh hi. 30 Ahi zongin amaute’ lak nawkin Jesuh a pai khia hiau hi.\n31 Tua ciangin Galilee gam Kapernaum khua-ah paisuk a, Sabbath ni-in thu a hilh hi. 32 Amah in aana neite bangin thu gen ahih manin amaute in lamdang a sa mahmah uh hi.Ref 4:32 Mat 7:28-29* 33 Kikhopna inn sungah dawivei mi khat om a, nakpitakin kiko-in, 34 “Nazareth khuami Jesuh aw, kote tawh bang kisai ihi hiam? Kote a susia dingin hong pai na hi hiam? Pasian’ mi siangtho na hih lamtak ka hong thei uh hi,” a ci hi. 35 Jesuh in tua dawi taii a, “Pau kei inla, ama sung panin pai khia in,” ci-in thu a pia hi. Dawi in a mipa mihon lakah a puksak khit ciangin ama sung panin pai khia a, ahi zongin liamsak lo hi. 36 Kikhopna innsunga a om mi khempeuh in lamdangsa mahmah uh a, “Hih a kampaute a bangci kampau ahi hiam? Aana le vang neihna tawh dawi thu pia a, dawite a tai khia uh hi,” a ci uh hi. 37 Hih Jesuh’ thu tua gam mun khempeuh ah a kiza hi.\nJesuh in Peter’ Sungnu Damsak\n(Mat 8:14-15; Mrk 1:29-31)\n38 Kikhopna inn panin Jesuh pai khia-in Simon’ inn-ah a lut hi. Simon’ sungnu nattunin na gim mahmah a, hih ama natna thu Jesuh kiangah a gensak uh hi. 39 Jesuh zong pai-in a lupna gei-ah dinga, a cinatna a taii ciangin a nattutna dampah a, amah zong tho zo pahin a zinte a do zo pah hi.\nJesuh in Mi Tampi Damsak\n(Mat 8:16-17; Mrk 1:32-34)\n40 Ni a tum khit ciangin natna tuamtuam a nei mi khempeuh Jesuh kiangah hong paipih uh a, Jesuh in amaute khempeuh tungah a khut nga-in a damsak hi. 41 Mi tampi sung panin dawite zong tai khia uh a, “Nang pen Pasian’ Tapa na hi hi,” ci-in a kiko uh hi. Amah pen Khrih ahih lam thei uh ahih manin amaute taii-in pausak lo hi.\nThuhilh dingin Jesuh Zin khia\n42 Khua a vak ciangin khua sung panin gamdaihna munah Jesuh a pai khia hi. Mite in amah zong uh a, a muh uh ciangin amah a taam lai nadingin a kho uh hi. 43 Ahi zongin amah in, “Pasian’ Ukna hangin Lungdamna Thu a hilh ding a hong kisawl ahih manin khua dangte-ah zong ka va hilh ding hi,” a ci hi. 44 Tua bangin Judah gam sunga om kikhopna innte-ah thu a hilh kawikawi hi.


url: =Lamphei tawndah leh thupha ngaidah omlo ~ Dr. Sian Za Kham :: ZOMI DAILY\nposted on 1 June 2015 at 11:16 am Lomkholna: Article, Biakna, Sianzakham\nLamphei tawn dah leh thupha ngai dah omlo ~ Dr. Sian Za Kham\nThupatna: Nidang hunlai pepeek a ki panin ih pu ih pa te’n “Lamphei tawn dah leh thupha ngai dah omlo”, cih paunak khat nanei uh hi. Hih pen nakpi tak in man sa ing. Khe tawh ih paiciangin a phei diudeu lampi ah pai le hang, ih gim ding zahinki gimlo ahih hang, lamto veva khat zui le hang, ki gim baihphadiak hi. Tua mah bangin lam suk zui le’ng zong lam to ahpai zah in ih gim baih loh hangin, ih tuk ding lau na tawh kinawhpai theilo hi. Tua ciangin, ih bil a ih zak thute zong,ahoih kam khum a kipau pen thu sia sang in ki za nuam zawhi.\nTua hi a, lam phei a tawn nuamlo leh, thu hoih thuphangai nuamlo kua mah om lohi cih a kuama peuh in ki thei ciathi. Hih thulu tawh kisai in Zomite paunak khat tawh zomleng, Kamsiam sial lei sangh kam sia sial liau, cih zong kikupding in hiah hong hel ing. Kamsiam kamkhum te aki zak nopzahin thu haksa thugil thusia cih te pawl pen ki kupna a omciangin mipi mai a thu sung siamte in, a sia mahmah dingthute zong a hoih penpen suah thei uh hi.\nTua bang a thusung ding te laitan tampi ong hita se kei leh, a suahpih pilnaciimna nei, thu ngaihsut siam a lungsau mite in hong gen uhteh a za mi khempeuh lungsim sungah hoih kisa teka, mikisiate bang kiho thei sak, leiba thangba nangawn a ki maisakciang suah thei uh hi. Ni dang, ih pu ih pate in hih paunak nanei uh hi.\nKamsiam na tawh sial khat aki thalawh zawh zahin, kamsia hangin sial khat mah liau-na supna piang thei hi. LST Paunak 12:18 Ngaihsun lo a, kampau na in tem hiam bangin mi liamsak thei a, mipilte kampau na in tua bang liamnadam sak thei hi, ci hi. Hih paunak tawh ki zomin keimah in ka theih khak thukhat hiah pulak nuam ing. Yangon University ah ka sangkahlai in ka neu lawmpa, ka it mahmah khat, lai pil lua ahih hanginsum neilo ahih manin meltheih mi hau khat in thauh hi.\nIntermediate Part B a zawh khit teh Bachelor of Art a zop tohna ding kum ciang in tua a huh mihau pa’n huh nuam nawnlomawk hi. Ka lawm pa’n zong a behte papi a pil vang mahmahthugen siampa cial a, vok go, zu luupin, mel theih u le nau,beh le phung kai khawm in mihau pa kiang ah ni khat ni in vathuum hi. Hong it ahi kei a lawm pa zong thu ngai ding inhong zawn hi.\nKhang lui ngei na zui in tua thugen siam papiin gatang kai in limtak in thugen ngiat ngiat a, a thugentenakpi in hoih, mi bil ah tum lua ahih manin, mihau pa indegree a ngah dong thauh dingin thu kim lian, ka lawm pa’n alai zom suak in B.A a on khit teh gam dang nangawn pai a milian pi suak hi. Hih ka pulak na pen kamsiam in sial bekdawmlo, pilna sang degree nangawn ngah sak thei cih a gennuam hi’ng. Mihingte kampau mukpau tungtawn in ki lemna ahizong in ki khiatna ahi zong in piang sak hi.\nPaunak 15:1 Kamnem in dawnna in hehna damsak a, kamkhauh in hehnapiang sak hi ci hi. Ih Tedim khang lui la khat hi bang in na omhi.\n(A) Sinthu a pha lailung a ka ngaih manin, damtui luangsuk luang to leh ci lai in gee\n(B) Damtui luangsuk luangto leh ci lai ing ee, al bang mang sa tung khuapi’n nim nawn hen aw.\nA cih nopna ah thu hoih thupha ka deih luat maninluitui a sukluan nangawn a to luan ding ut ing. Tua thamlo ina sisate nangawn hong hingkik ding ka deih zahin thu hoihthupha deih ing ci hi.\nLeitung kampau na tawh ki thuzak na lam asiam mipilte in a kan telna pan un hi bang in na ciamteh uh hi. Nisim inmihing khat in siktawlai tawh a ki khen sinsen lai mai 20 dimkam pau hi. Tua hi a, kha khat in lai mai 300 apha laibu 2dim kam pau hi. Kum khat in tua bang a akam pau a ki khollai bu 24 pha a, kum 50 sung in tua a kam pau kigawm laibu1200 dim hi ci uh hi.\nHih thu ngaihsun le hang ei mite ih nuntak sungin ihkampau khaitte pen kamkhum kam siam a tam zaw a ki heltheihna ding ngaihsut huai mahmah kha ding hi. KhatveiYangong biakinn khat ah Pastor pa khat thu gen ka zak khakkhat ah hi bang in gen hi. Mi pawl khat in hamsia bekbekkampau in zang leh tua a kampau pen huih lak ah lengkawikawi a, a tuk na ding a om loh teh tua a pau pa/nu tungah tung kik hi. A thuak ding mi omlo ahih manin a pau khiapa/nu ii tung ah tu a, a man thuak hi ci.\nTua ahih manin kamkhum a pau ding ki sam mahmah hi cih gen khia hi.Ih khanglui la khat hih lai ah ka pulak nuam hi. Nidangin ih pu pate hun lai in tapidaw ki tam nai lo hi. Ahihhang in ih khanglui mite gamtat luhek na te ih ngaihsut kikciang in Lai Siangtho tawh a ki tuak tampi ih mu thei hi. Mitung ah thupha bawl ding, kam khum a mi hopih ding, zinhua lo ding cih te pawl pen a thu a tam pi ih gen sangin hih ladawng khat en leng ki mu thei lian hi. Khanglui mi te’n hibang na ci uh ih. La ih cih zong thu hi na ci uh hi. Hih bangin la na nei uh hi.\n(A) A mi leng ven, sau cii peuh bang kim lo a, khat ta tong suahnem ci ee, Ban nang nei ee.\n(B) A va leng ven, sing ci peuh tu kim lo aa, mawng nah neel nunnuam ci ee, tuan nan nei ee.\nA khiat na in mihing zindo siam a kamkhumte kiangbekah ki lengla nuam, mi kamsiamlo, zindo siamlo te kiangahki hawh nuamlo zaw hi. Mihing genloh vasa nangawn zongsingkung mawkmawk tungah tu nuamlo, mawng kung pen anah neel, a lim liap ahih man in vasa te in beel hi ci in hihbang la na phuak uh hi.\nHih bang kong pulak thute a lam dang zong hi tuanlo in Tedim, Tonzang township sungah dawibia kua mah om nawnlohi ci leng ki khaillo ding hi. Tua ahih manin ei Pasian thu-um,a thu zui te a kuama peuh in kampau mukpau na te ah, akhum thei thei, mi bil ah a zak nop thei bel a ih pau nading,deih huai bel hi cih a tung a thulu Lamphei tawn dah lehthupha ngai dah om lo cih paunak ahoih na hih lai a sim khate tung ah hong pulak phapha nuam ing. Dr. Sian Za Kham\nPrevious: Nungzui Suahna #3 ~ Dr. Ngul Khan Pau\nNext: Upna leh Kei Updan Kikeelki ~ Rev. Fr. Damian Dal\nUS gamsung khualzinna pawlkhat – 75\nTulai Gamsung Kipeizia ~ Bob Tuangpi


url: =Steve Jobs (1955 – 2011) ~ Hau Za Cin :: ZOMI DAILY\nposted on 21 November 2011 at 5:52 pm Lomkholna: Article, Hauzacin\nApple Computer co-founder Steve Jobs in kum 56 bek pha in October 5, 2011 niin California khuapi khat Cupertino ah hong nusia hi.\nLawm kholh siamlo leh mi huham, ama thulo thu a simlo leh mi tawh kikhawl siam mello hinapi a lunglut leh a ngaihsut vanglak a tawp dong a tunpih mateng a tawpsanlo pa ahi hi. A lunglut vanglak ah a lungsim tam pialua ahih manin thudang tawh a buai manlo, mi ngaihsutna zong akhual manlo hizaw aci pawl om hi. Bangbang ahi zongin ama khuak pan a ngaihsut khiat vanzat tampi lak ah – Mac book, iPhones, iPod, iPad bekbek zong a dawmsan hinawnlo a, leitungah nathak, vanthak a ngaihsun khia tampi lakah mipite deih mahmah ding a ngaihsun siam mahmah lakah kihel denta ding hi.\nSteven Paul Jobs pen San Francisco ah February 24, 1955 in sangnaupang lawm kingai kop khat sung pan zawlta in hong piang ahi hi. Anu min Joanne Schieble hi a, apa Syria gam pan piang Abdulfattah Jandali ahi hi. A pian in a nu leh pa in kemlo in mi pia uh a, Paul leh Clara Jobs te in a ta dingin na la pah uh hi. Midang ta dingin a kilak khit a sawtlo in a nu leh pa kiteng veve uh a tanu khat nei in amin Mona Simpson hi a, tuin America gama laigelh siam minthang a hi hi. A picin dong nau numei a neih theilo a, a nau in zong u a neih theilo hi. Paul leh Clara in ata lak uh Steve pen US te electronics industry phualpi Silicon Valley ah khangkhiasak uh ahih manin a neu pan electronics lam hong lunglutpah ahi hi.\nBuddhism Biakna Zui:\nHigh school a kah ciang sang kong khak sung Hewlett Packard ah nasep ngah a a lawmpa Steve Wozniak tawh a semkhawm uh hi. A sangkah zom suaklo in kumkhat khit ciang video game bawlna Atari company ah sum thalawh a, a sum khol khempeuh tawh India zinding a vaihawm hi. India va zin takpi a, US a ciahkik ciangin a lu mettolsa in tung giap hi. India puantualpi khat silh deda a, zatui zaha tawh luvai in a om ngei thu leh Buddhist a suak thu gen a, a biakna hangin a sih ni dongin sa peuhmah ne nawnlo, anteh lohing bek a ne (vegeterian) ahi hi.\nIndia pan a ciahkik ciang computer lunglut kipawlna ah a lawmpa Wozniak tawh kihel uh a, a lawmpa Wozniak ama zattawm ding computer bawl na kipan lingling hi. 1976 kum ciangin Jobs in a lawmpa computer bawl pen computer lunglut kipawlna geia computer zuakna mun ah 50 tak na zuakkholhsak thei bilbel hi. Computer zuakpa panpihna tawh computer machine Jobs in hong bawlkhia a Apple 1 cih min a phuak hi.\nApple pan kitawpsak:\nApple pen ama singgah duh leh limsak penpen ahi hi! Apple in a computer suak masa video games kimawlna Atari sangin minphatna hong ngahzaw mawk hi. Apple 1 pan a sum ngah khempeuh uh tawh hanciam kik uh a, Apple II a bawlkhia uh hi. Tua pen 1977 kum in California gamsung Computer Fair ah kizuak hi. Computer bawl man tam lut deuhdeuh ahih manin Jobs in mihau Mike Markkula kiangpan sum USD 250,000 leitawi a, tua teng tawh Apple Computer Company cih hong kipan uh hi. A thum (Jobs, Wozniak, Mike) un hanciam mahmah uh a, Apple II ading parts tuamtuam midang kiang pan lei kullo in amau a vekpi in bawlkhia thei uh hi! Lawhcing lua mahmah ahih manin kum 1993 kum in US Dollar Million guk sanga tam manzaw zuak khia uh hi.\nSum muhna hong tam luat mahmah, company hong gol mahmah ciangin Jobs in company paidan ding vaihawm siamna a neihloh luat manin Apple Computer sungah buaina nengneng hong pianga, a tawpna ah sumbawlna lam a sem siam mi sum tawh a cialta uh hi. Tua banga midang a cial uh ciangin a micialpa un Jobs pen “thumanglo, genhak” ciin ciamteh hi. “A khuaksungah nasep dan ding a ngaihsut siam hangin Company adingin hoihmaw, hoihlo cih ngaihsunlo in ama ngaihsut bangin a mawk gamta gawp a; tua pen company khantohna ding hoihlo hi,” ci hi.\nKum 1984 kum ciangin Macintosh hong bawlkhia uh a, ahih hangin sum tampi suplawh uh hi. A vanbawl uh khawnglo, a khan ding zah in khanglo ahih manin tua supna khempeuh Jobs genhak man, ama thu bek a deihluat man leh ‘bu’ a sep luat man hi ci uh a, company sungah buaina lianpi hong pianga, a sawtlo in Apple Computer panin amah kihawlkhia hi.\nApple Computer pan a kitawpsak khit ciang a lungsim so semsem ahih manin hahpan deuhdeuh a, NeXT Computer cih company khat hong kipan leuleu hi. NeXT a kipat zawh kumkhat a cinna 1986 kumin Graphics Group kici khempeuh Star Wars movie bawlpa George Lucas kiang pan lei a, a company zong NeXT cih panin Pixar ciin khek pah hi. Tua a van leite tawh ama company thak ah milim bawltawm bawlna (animation graphics hardware) hoih mahmah bawlkhia ziahziah a, tua a bawlte Disney milim ah kitam zat mahmah hi. Tua milim tampi lak ah khat Toy Story cih hi a, kum 1995 kuma kibawl hiin USD 350 million val meet mawk hi! Tua zawh in A Bugs Life, Finding Nemo leh Monsters Inc cihte zong a bawl hi.\nApple ah CEO sem kik:\nToy Story film cihte a bawl khit kum khat a cin ciangin Apple te in ama company NeXT pen USD 400 million tawh leikik uh a, a sawtlo in a lianpen tutna Chief Executive Officer mah ah tusak kik uh hi!! CEO thak a hih ciang a hun masa sunga a sep khialh tampi puahpha in a meet tamlo vanbawlna khempeuh khawlsak, beisak in electronics vanzat hoih nono bekbek bawl ding hong kipanta uh hi. Tua lak pan a zuak khiat masak penpen kum 2001 a kihawmkhia iPod ahi hi. Music ngaihna lamdangpi leh a tuampi khat hong suak mawk ahih manin a neu liklek bek thamloh bil tawh ngaihna a kang (white) liklek bek zong lamdang a kisa hipah malam hi!! iPod minthanna dingin iTunes behlap a, internet pan mite in a ut bangbangin la, music kuikhia ziauziau uh hi (download music and songs at ease).\nKum 2003 ciang sinkha natna namkhat pancreatic cancer kici ngah a, kikhei ding utlo ahih manin annek kidawm in at loh in a damna ding a hanciam hi. Deihbangin dam lam manawh mello ahih manin kum 2004 ciang ki at a, a natna Apple Computer sunga nasemte simloh midang kiangah genlo uh hi. Kum 2005 ciangin Walt Disney Company te in a company khat Pixar pen USD 7 billion in lei uh ahih manin Disney ah amah sum tam sung pen suak a, ama sum meet tampen pah hi.\nTua zawh kum nih, kum 2007 ciangin mipi leh leitung khempeuh in a ngaklah leh a mitsuan uh iPhone bawlkhia uh a, a lei masa ding kituh in Apple zuakna sumbuk khempeuh ah mite nai tampi kigual khol liang uh hi.\nKum 2008 ciangin laptop lak pan a pan pen, a tangzang pen a kigen Macbook Air bawlkhia leuleu uh a, amah Jobs mah in mipi mai ah a sumkuang vun melpua puanak silh in Jeans lui mahmah mel tawh a ding hi. A mu peuhmah in “gawng” lua sa uh ahih manin lamdangsa, lungnuamlo in a om uh hi. A natna nasia semsem hi ding cih upna lian semsem a, kum 2009 kumbul a kha guk nasepna pan tawlnga pak ding cih a kigen ciang bangin a si pah ding phial in a lungnuamlo leitungbup ah mi na tam mahmah hi. Ama bawl iPhone, iPod, iPad, Macbook te hang bekbek a mihing hizah in a cidamna a lungmanpih uh lamdang a sa liang hi. “Hormonal imbalance” ahih manin doctor te in tawlnga phot leh a deih uh ahi hi.\nKum 2009 April kha in a sin khek in sinthak thuah a, amah a khoi doctor te in a dampih pah ding hi ci uh hi. Ahi zongin January 2011 ciangin Apple company in, “Steve Jobs in a cidamna a hoihzawkna dingin tawmvei nasep tawlnga ding hi,” ciin a pulak uh ciangin mipi linglawng semsem hi. US President Barack Obama in zong va veh a, a natna ciang banghiam cih mipi theih dingin kipulakkhialo ahih manin mite in a sisuaksuak dingin muangmawh kik uh hi.\nKum 2011 August kha in Apple CEO a hihna pan tawp a, a tawpna laikhak ah: “Apple lawhcinna taktak mailam ah omlai hi. Tua lawhcinna gahpha zaw mu ding leh ka septheih bang sema huh lai dingin ka hanciam ding hi,” ci hi. Ahi zongin leitungbup in a lamet leh a ngaklah iPhone5 a pianma, iPhone4S a kihawmkhiat ni a zingciangin mi khempeuh in a pelh theihloh sihna hanmual lam hong zuatsan hi.\nA tangval laiin zawlta numei khat neizo a; 1991 kumin a zi Laurene tawh kitengin ta thum anei uh hi.\nAmah banga mihau Microsoft founder Bill Gates tawh a kibatlohna khat pen Jobs in a hauhna sum leh pai mi cimawhte huhna dingin piakhia ngeilo hi. A biakna Buddhism upna ahih hangin kim leh pam hoihna ding khualna cih zong nei mello a, a van bawlna phualpi ah kim leh pam a siasak thei ding van leh nate pelh ding hanciam leh kin masak in nei khollo ahih manin kim leh pam hoihna ding a khual pawl Greenpeace te in nakpi in gensia ngei uh hi.\nSteve Jobs pen amah bek a kimuang, amah ngaihsut bang a ngaihsunlo te tawh kimemat ding leh kikholh luat ding kisam asa khollopa hi napi, amah a kimuan mahmahna hang leh a hanciam mahmahna hangin mite deihtheih ding nam van hoihnono hong bawlkhia zo veve pa ahi hi. Ama ngaihsut bang a ngaihsun banlo te tawh a kikholh manloh hangin ama ngaihsut bang a ngaihsun bante tawh na lian tampi hong semkhia veve cihna hi a, mi lamdangpi khat bel hi mawk hi!!!\nA lamdang mahmah khat bel mite mit ah a etlawm mahmah ding, a tangzang, a zat nuam, a melhoih nono mite in nisim naisim a avelvel nop dinguh a ngaihsutkhiat, a bawlkhiat theih banah sum leitawi lianga zong a leinop dinguh bawlkhia thei himawk hi. Mipite kiangah, “Bang deih na hiam ciin a deih uh bawlsak ding hilo a, a deih ding uh khat i bawlkhit ma-in tua i bawlsanga hoihzaw deihkik man uh hi cih tel ding ahi hi,” ci hi. Mipite deih ding mipiten a ngaihsutkhiat ma un en i muhkholhsak khit ding kisam hi a cihnopna hi. Muhkholhna a kisapzia a laknuam ahi hi.\nA sih ding zong mukhol khin hikha ding ahih manin hih bangin na gen ngei hi:\n“Kuamah a si nuam omlo hi. Vantung gam tung ding a kicite zong sih ding ut masa peuhmahlo uh hi. Ahi zongin sihna pen i vekpi in i tuak ding i pelh theihloh vai khat hi a, a silo ding kuamah i om kei hi. Tua ahih manin sihna pen nuntakna tawh a kizom lak pan a hoihpen himai ding hi. Banghang hiam cih leh nuntakzia kikhelsak hi. A thak a pian theihna dingin a lui nate paipih hi. Tu laitak in nang a thak na hi a, a sawtlo in a lui na suak dinga nang zong na lengmang ding hi. Tangthu gen tawh i kibat hangin a taktak ding thu a gen ihi hi. Na hun a kiciangtansa hi a, sau veilo kha ding hi. Midangte nuntakna en kenla, nang nuntakna a hoih a manpha pen ding ngaihsun in nungta in.”\nBehlapna: Amah phawkna kammal pawlkhat:\nApple Computers Office:\nDahna lianpi tawh Steve Jobs sih thu kong tangko uh hi. Mipil, mi hanciam, kuhkal leh ngaihsutna ciim nei ahih manin i nuntakna nakpi takin noptuamsak hi. Steve hangin leitung nuntak nakpi in noptuam hi”\n“… America na thak bawlte lak ah mi ngaihsutloh bang a ngaihsun ngam, leitung nuntak kilamdangsak thei ka hi cih zah donga ngaihsutna hangsan a nei leh a ngaihsutna picingsak dinga pilna a neipa ahi hi… Computer tawi ziauziau dinga a bawl ban ah internet i puan ipsungah hong puasak ziauziau ahih manin thukizakna a manlang bek hilo in a tangzang mahmah hong suaksak hi….”\nZomi te lawm Ciamnuih Group a piangsak Facebook founder Mark Zuckerberg:\n“Nong pattahna leh lawm hoih na hihna ka angtang hi. Ka khutsuak khat in leitung kilamdangsak thei hi cih nong lahkhiat manin ka lungdam hi. Hong phawk mahmah ning.”\nA lawm Steve Wozniack:\n“Lungsim manlang mahmahpa hi ciin ka ciamteh den ding hi. Company nasep dan ding ngaihsut kholhna ka genkhop uh ciang ama ngaihsutna dikpen den phial hi. Na ngaihsunkhol khin cihna hi… tua ahih manin a pil tuam mahmahna leh a ngaihsut siamna, vanbawlte ah bang behlap leng mite deihna khangsak ding cih a muhkholhna pen a lawhcinna thuguk ahi hi. Madawk mahmah hun ding thei a, nungzuih a kul hun ding zong khentel siam mahmah hi….”\nMangpha khakna: Mangpha Steve Jobs!\nPrevious: Zomi le GZA ~ Lian Za Tuang\nNext: iCloud Theician Dih Ni ~ Hau Za Cin\nTate pattah ziading ~ Rev. Ngem Khawm Niang


url: =White House pan theihhuai leh US thutuamtuam (July 30) :: ZOMI DAILY\nposted on 31 July 2020 at 10:00 pm Lomkholna: News, Thomasmung, USA, World\nCovid-19 Update XXV: White House Press Briefing pan atheih huai thu pawlkhat leh tulai tak US sung thu tuamtuam te: (July 30, 2020)\n– President Trump in tulai tak COVID-19 natna zatui dingaa akizang Remdesivir zatui pen FDA in phalna (approve) khit zawh ciang leitungbup ah zat dingin US gam pan 90% kibawl khia zo aa, cina tampi in zoptuam na ngah uh ci in tuni new briefing pan taangkokhia hi. Tua bek thamlo in dexamethasone zatui zong FDA pan phalna pia ta aa, COVID-19 cina te tung kihawmkhia ta hi ci hi.\n– President Trump in tulai tak congress ah akikup uh new coronavirus stimulus package sungah COVID-19 hangaa nasep akikhawlsak te akipia federal unemployment benefit piak suak (extend) ding kihel aa, tua pen democrats ten block uh ahih manin lamdang kasa hi ci hi. Pu Trump in democrats te kiangah hih stimulus package amanlang thei thei in pass nading republicans te tawh kikup khop ding ngetna nei hi. Tua sungah COVID-19 hangaa inn sap apia zo nawnlo te huhna leh mipi te sum piak ding “second round direct payments” ($1200), Sang hon ciang piak ding huhna $ 105 billion kihel hi ci hi. Sang ahong nuamlo state government te huhna sum kipia nawnlo dingaa, tua tangin nu leh pa (parents) tung huhna sum kipia zaw ding ci in taangko khia hi.\n– White House new briefing bawlna ah Pu Trump in American gam mi khempeuh in maituam (mask) I thuah ciat ding leh social distancing I bawl tek ding manggilh kei ni ci in hanthawn pha pha kik hi. Maituam thuahna leh social distancing bawlna leh khut sin den na cih te in COVID-19 natna tampi hong dal zo ding aa, natna nei hong tawm tek tek ding hi ci hi.\n– Tuni ciang dong US gam ah mi 55 million in COVID-19 test bawl zo ta aa, Europe gam khempeuh ah test abawlzah sang tam zaw hi ci in President Trump in genkhia hi. Kha sim in 100 million N95 masks, 35 million surgical masks, 15 million face shields, leh huih diikna set (ventilators) tul tampi kibawlkhia zo hi ci hi.\n2) US COVID-19 update:\n– Tu ni in US ah COVID-19 hangin asi mi 150,000 val pha ta hi.\n– California state leh Florida state te in abeisa hun in natna atam pen state ahi New York state kan tan in COVID-19 natna atam pen state te hi ta uh aa, Worldometers te khah khiat na ah California ah COVID-19 natna ngah 494,031 om ta aa, Florida ah 461,379 om ta hi. Tulai tak ni khat sung natna ngah mi 10,000 kiim om hi.\n– Tulai tak US ah natna a suk pen state te (ni khat natna ngah mi 1000 pan atungisiah akibehlap state te): California, Texas, Florida, Georgia, North & South Carolina, Arizona, Tenssessee, Alabama, Missisippi, Illinois, Ohio, Missouri, Louisana, Okhahoma, Nevada, Wisconsin.\n3) Corona virus vaccine final phase (Trial 3) kipan ta:\nUS company khat ahi Moderna company leh US Kumpi Agency ahi National Institute of Health (NIH) te hanciamna tawh leitung gambup in i ngak lah mahmah coronavirus vaccine test na final phase (Trial 3) kipan ta ci in Pu Trump in tuni taangko khia hi. Hih Final Phase (Clinical trial 3) ah mi 30,000 kihel ding aa, vaccine sut 2 (two doses) ta kisun dinguh hi. Hih phase 3 akipat lian in US Kumpi in Moderna company te $472 million huhna pia kik uh aa, avekpi $955 million huhna pia ta uh hi. Hih phase 3 hong man in vaccine zatui akisun teng bangmah acih kei uh leh vaccine pen asawt loin kibawlkhia zo thei ta ding ahi hi. Hih vaccine hong kibawl khiat mateng virus kido zolo ding ahih manin akua mapeuh in thu ngetna ah hel tek ni.\nDr. Anthony Fauci in vaccine kibawl khia zo in mi khempeuh in ngah thei leh hih coronavirus pulnatna (pandemic) pen bei thei ding hi ci in CNN tawh interview ah genkhia hi. Moderna te makaih vaccine trial three zatui sutna pen mun 89 ah kinei aa, khantohna tampi kimu ta hi ci in Dr. Anthony in genkhia hi.\n4) Fourth coronavirus stimulus package update:\nSenate Majority Leader Mitch McConnell in abeisa Monday ni in $ 1 trillion apha stimulus proposal pen senate floor ah sungkhia aa, amin pen “HEALS Act” cih min pia hi. Hih HEALS Act pen tulai tak in Democrats te tawh negotiation abawl lai tak uh ahi hi. Congress ah akithukim zawh uh ciang President Trump in letmat (sign) thu dingaa, tua zawh ciang kizang thei pan ding ahi hi. Mitch McConnell in belh hih stimulus package congress ah aki pass kei leh House Speaker Nancy Pelosi leh Senate Minority Leader Chuck Schumer te ii mawhna hi ding hi ci in genkhia hi. Tua hi aa, mipi tung sum piak ding cih te leh unemployment benefit cih te bangmah kitel nai lo hong suak phot hi.\n5) Maituam (mask) thuah nading thu piakna update:\n– COVID-19 epicenter aa akiciamteh Florida state Miami khua ah Palik te in maituam tawh kisai thu khun manglo mi leh nasep (businesses) te liau sak aa, citations 300 bang pha ci hi. COVID-19 natna tam pen na Miami-Dade county in amau county sungah maituam thuah tei tei ding thukhun bawl aa, athuah lo te $ 100 liau sak hi.\n– Indiana state in abeisa Monday ni aa kipan maituam thuah nang thu pia in order khahkhia uh hi.\n– Ohio governor Richard Michael DeWine in amau state sungah maituam thuah hamtangin thupiakna order taangko khia ta hi.\n6) White House national security adviser pan COVID natna ngah:\nPresident Trump tawh nisim aa nasem khawm White House national security adviser Robert O’Brien pen Covid-19 natna nei (positive) hi ci hi. Amah pen nung deuh in UK, France, Germany leh Italy teng ah va zin kawi kawi aa, tua pan angah hi ding hi ci uh hi. Mr. Robert pen tulai tak quarantine alut lai tak hi aa, a Tanu zong natna kilawh (positive) hi ci hi. White House in belh President Trump leh Vice-President Mike Pence te tung kilawh lo aa, Mr. Robert in natna angah hang gam ii National security nasepna bang mah nawngkai na om lo hi ci in taangko khia hi. Pu Trump in belh tung sung teng Mr. Robert tawh aki mu kei uh ci hi.\n7) Google company in inn pan nasep ding geel:\nLeitung gambup ah agol mahmah company khat ahi Google in COVDI-19 hangin asemte inn pan nasep ding (work-from-home) “work policy” gelkhia uh hi. Google company ah asem peuh mah in July 2021 kum dong inn pan nasem ding uh hi ci in Google company nei pa Mr. Sundar Pichai in genkhia hi. Tulai tak google company in leitung gambup ah nasem mi 114,096 nei hi.\n8)) New York state in sai 130 khak sak kik:\nNew York state sungah akihong khinsa bars and restaurants sai 132 te in coronavirus tawh kisai thu khun te zui lo uh ahih manin sai kikhaksak aa, licenses uh zong pia nawnlo hi ci in Gov. Andrew Cuomo in genkhia hi. Gov. Andrew in tua sai te ah social distancing kibawl lo aa, adiak diak in khangno te adeih bangin gamta uh hi ci hi. Nisim in kumpi thu nei te in akihong khinsa sai te coronavirus thu khun te zui maw, zui lo cih pen kien cik hi ci hi.\n9) Florida teachers union in sang hon kik ding patauhna pulaak:\nTulai tak US gam sungah COVID-19 natna atam pen 2 na ahi Florida sungaa sangsia te kipawlna Florida teachers union in tulai tak naupang te COVID-19 natna ngah atam sem sem na hangin Sang hon kik ding pen ka patau mahmah uh hi ci in taangko khia uh hi. Tulai tak Florida Teachers Union in Sang hon kik ding avaihawm Gov. Ron DeSantis tung thu bawl uh aa, court ah thu aneih lai tak uh ahi hi. Gov. Ron in belh Ta te sangkah sak kik ding leh kah sak kik loh ding pen Nu leh Pa tung kinga hi ci in press conference ah genkhia hi. Flordia department of health ii genkhiat na ah tu sung ten naupang te lak COVID-19 natna nei 34% khang hi ci hi.\n10) President Trump in vaccine lab apai na ah maituam thuah:\nAbeisa hunte ah maituam thuah ding a nial den President Trump pen Monday in North Carolina aa aom Fujifilm vaccine lab ahawhna ah maituam thuah in News tampi ah kisuak sak hi. President Trump zong alungsim kikhel aa, gammi te kiang maituam thuah ding hanthotna hong nei den aa, mitampi in lamdang sa uh hi.\n11) Kentucky in bars teng khak kik ding:\nCOVID-19 natna hong khang sem sem ahih manin akihong khinsa zusai (bars) te kikhak sak kik dingaa inn sung ansai (indoor dinning) pen 25% capacity ah khiam suk ding ci in Kentucky Gov. Andy Beshear in taangko khia hi. Sang hon kik ding zong August nipi thumna ah kikhin to kik ta hi ci in Gov. Any in genkhia hi.\n12) George Washington University in online class bek hong ding:\nWashington D.C kiim aa, aminthang mahmah sang khat hi George Washington University in hong tung ding laisim kum (fall semester) ciang sang sungah sangkah na (on-campus classes) nei nawnlo dingaa, atamzaw online classes bek tawh kihong ding ci in university President Thomas J. LeBlanc in taangko khia hi. George Washington University pen Washington D.C kiim ah aminthang mahmah sang khat leh agol pen sang hi aa, sangnaupang 26000 nei hi.\n13) Hydroxy-chloroquine zatui COVID aading hoih lo:\nAbeisa hun in COVID-19 natna bawl nading akizang Hydroxy-chloroquine zatui pen COVID-19 bawl nang hoih lo aa, na sem lo hi ci in Dr. Anthony Fauci in interview ah genkhia hi. Clinical trial tampi abawl na uh pan na asep loh lam kimukhia aa, FDA in zong emergency zat theihna zatui pan alak khiat hi ci in Dr. Anthony in genkhia hi. President Trump in belh tuni ciang dong hih zatui pen dam na zatui in upna nei lai hi ci uh hi.\n14) COVID-19 natna virus an nek sung pan kilawh lo:\nCovid-19 natna pen mite an nek na leh an tuunna (food and food packaging) te pan kilawh ngei lo hi ci in US Food and Drug Administration Commissioner Dr. Stephen Hahn in genkhia hi. Adiak diak in Covid-19 natna pen mi khat leh khat tung pan kilawh pen hi ci hi.\n15) COVID-19 hangaa asi mi 230000 val si ding kici:\nProjection model lam aa aminthang mahmah khat ahi University of Washington in hong tung ding November kha ciang US ah COVID-19 hangin asi mi 230,822 pha thei ding ci in taangko khia hi. Tu sung teng US ah COVID hangaa nikhat sung asi mi 1000 kiim leh natna angah thak mi 60000 pan 70,000 kikal pha ahih na tawh kizui in prediction abawl uh ahi hi. Adiak diak in mi pawl khat te in maituam thuah nuamlo in social distancing bawl nuamlo uh ahih manin US ah natna khang hi ci in genkhia uh hi.\n16) President Trump in a 33 veina defense production act zang:\nPresident Trump in Coronavirus hangaa kizangkhia a 33 veina defense production act zang in camera leh film abawl Kodak company pen zatui thohna lam pharmaceutical company in kihei sak aa, US kumpi in Kodak company te zatui thoh khiat nading $765 million loan pia hi cih President Trump in new briefing ah taangko khia hi. I gam aading akisam zatui te Kodak company in hong thohkhia thei ta ding ci in genkhia hi.\n17) USCIS kikhak kha thei ding:\nUS kumpi ii immigration agency khat ahi US Citizenship and Immigration Services (USCIS) in tulai tak akikup uh fourth new coronavirus stimulus package pan huhna sum 1.2 billion angah kei uh leh zum tampi kikhak dingaa, nasem (work force) 70% te tawm vei (temporary furlough) in khawl sak phot kul ding hi ci in USCIS Deputy Director of Policy Joseph Edlow in House congress ah athu genna ah pulaak khia hi. USCIS pen immigration tawh kisai a diak diak in citizenship, green card, asylum, refugee, work permit, immigration visa cih te a len Agency khat hi aa, hong khak zen zen leh mi tampi in haksatna tuak dinguh ahih manin thu ngetna ah hel ciat ni.\n18) US mipil doctor khat ahi Dr. Anthony Fauci in coronavirus natna do nading leh abei nading in mipi te in anuai aa thu 5 te bawl leh natna kilawhna bei to to ding ci hi.\n– Maituam (mask) thuah ding\n– Mi tampi kikhopna ah pai lo, kihel lo ding\n– 6 feet social distancing bawl ding\n– Khut sil in hand sanitizer zang den ding (hand hygiene)\n– Zu sai (bars) ah pai lo ding, akisap leh khak ding cih te hi.\n19) Johns Hopkins University & Medicines te report na tungtawn in tu ni July 30, 2020 ciang dong Leitung ah Covid-19 natna ngah mi 17,238,832 (17 million) pha ta in asi mi 671,983 pha ta hi. US gam ah natna ngah mi 4,493,661 (4.4 million) leh asi mi 152,040 pha ta hi. Kawlgam ah natna ngah mi 353 pha ta in asi mi 6 om ta hi. US om ei Zomi te sungah zong Covid-19 anei tampi kibehlap toto ta I hih manin i om na ciat ah i kidawp ciat ding leh I innkuanpih te hoih tak I kepcing ciat nang thupi mahmah ding hi.\nNote: Zani tak ZNTV pan Lia Zo Bawi hong taangkoh khiat pawlkhat zong gawmkhawm in Lai tawh asim nuam te aading news version tawh hong suaksak kik ing. Thomas On Sian Mung (Thomas Mung Guite) Washington D.C July 30, 2020. Momno Media & Museum\nPrevious: Thuthuk ngaihsutna akisam Zomite ~ Khup Lian Thang\nNext: Zomi te nuntak nading ~ Lianpu


url: =Among omlo Zomite ciin thucin thutang :: ZOMI DAILY\nposted on 20 December 2015 at 8:40 am Lomkholna: Article, Thangsiangh\nLawkihun bek hilo tuhun dongin, sunglutt kigenmun mahmahlai hi. Topa Jesu pen Pasian-sunglutt ci uh hi. Pasian tapa mihingin hong suak cihciangin sunglutt mah hilel hi. Tua pen Pasian bek septheih hinapi Satan in zong apengsuah dingin naseem hileh kilawm hi.\nJapan gallai-in Kapteel thaupi tawh hong kikaap a, zingtungin galtai-in kisa kheukhou hi. Pu Khan Tualte nupa galtai sialkongmai atun laitakin thaupi in kha a, asinlawt in angawngzang zong khalai hi. Pu Khan Tual in azi khibah aatsat a, tuatawh azi taisan tamai hi. Amaute pen Thang Khawmnu, Thang Khawmpa aa kihopih ahi hi.\nTua khuasung aateengmah ahi Suan Za Thang tanu apautheih ciangin keipen Thang Khawmnu kahi-a, ci-in a thupiang khempeuh kicingtakin sutdeudeu hi. Adipneem ah liamma letmatli sau khat omaa, angawngah zong meimapawm lian simsim om hi. Thang Khawmnu sihhun leh hua nu pianhun kituak sinsen selai hi.\nNidangin Pasian nasemm thuhilhsia Sia Thang Gin pen Sukte gungal teng khuavak puak masa ahi hi. Pawigal dolai ahi hi. Galte pai atheih ciangin khinpi tungah bu hi. A galten mu-a teipi tawh dawt hi. Hongdawtlup phetin kalengkhia pah a, keima luang kamu hi, ci hi. Hong kiguini langtungah hong kilaplap laitakin gawldawnpan ka-en hithiat hi, ci hi.\nMiksi-in ka om a, vom, sazul,ngal cihkhawng manin kazawng ngeingai uh hi. A pua panin misi in khaupe zawng peuh hilel, ci-in gen hi. Mihaute sunglut haksa hi, sa mahmah hi. Mizawngte sungpen votin nuammahmah ci’n gen hi.\nPawlkhat ten umphalo hi. Mihing sungah lut cileh uphuai ven, miksi-suak, khaupe-suak mihau sungah lut, mizawng sungah lut cihpen tamkawmlua, Budhist upna tawh kizawitawn aa, hong mengmeng mawk ahitam, a ci zong om uh hi. Ahih hangin lamdang kisasim giugiau tek hi.\nMihingte lakah tua bang apiangthei mah maw, Dawi nasepna maw kuaman tel zolo hi.\nKaunei cihpen Lawkihunin kilipkhap mahmah hi. Tua bangaa ki-ummawhte zi ding leh pasal dingin kideihlo hi. Dawi nasepna namkhatmah hizeel leng ding hi. Agen ciangin, zanin a pumpi panin leengkhia aa, dumdepi bangin vakkhia thei hi. Naungeek khawng amaumuhna ah ompihnuam phalo uh hi. Naungeek limci a iplahte pen zanin naungeekno in nuisak lehleh a, ne hi, ci-in kigen hi.\nPawlkhatte in kauneite pen aluguak vakkhia thei hi. Tua lutang avaklaitak a pumpi kihei leh lutang vaak hong ciah ciangin bulhkik theilo hi. Puakliapliapin bulh bulh hi. Abulh theihloh ciangin leengmang aa, tua kauneu pen si hi, kici hi. Kauneite pen amau leh amau kitheihna nei uh a, kisungsia uh, milakah om nuamsa lo uh hi. Khangluiten kaunei kisungsia ci-in paunakin nei uh hi.\nKauneite pen min lipkhap mahmah napi, ameelhoih nuamdeuh, a ci zong zoldeuh, zong kamsiam deuh uh ci sawnsawn hi. Ka Nu leh ka Pa zong kaunei lipkhaplai mahmah uh hi. Katangvalno lai-in, ” kaunei peuh hong tuak kha kei un maw?” hong cithei uh hi. Kangaihtata kaunei ci-in kilipkhap henla, ken ngahleng ka-ut veh, kacihleh kanu’n ” nakam nalawl kidawm in,” hong ci hi. Lau petmah uh hi.\nChristian hong tam semsem a, kaunei tawm semsem a, kuaman zong lipkhap nawn se lo hi. Khuaneu pawlkhat ten gen theilai uh hi. Ahih hangin nidangzahin laang nawnlo hi.\nNidanglai Lawkihun sung Dawilawmnei khua khempeuh phialah om hi. Tua ciangin dawilawmnei tawh a kinaihmahmah zuneeknamun aa asuakthei zel vankah kici pawlkhat omleuleu hi. Vankahte pen misisate tawh kikhawlaa a nungtalaite tawh kikalah kamphen bangin thusung hi.\nKanau Dim Suan Cing ithuai laitak hong si hi. Khuado hun hong tung a, lawm anne-in ki-omkhawm uh hi. Nitak anneek hun ciangin ka Pa-pi vankah hong kipan hi. ” Dim Suan Cing a ni tawh hongton ei, an napia vo,” acih ciangin kanu leh kasanggam numeite hong kapngeingai uh hi. Ankuang lui a, akei ding nihleh thum koih sak hi. Zu khawng suah uh hi. Nitak khuamui ciangin, ” Ciah ding uh hi, piaknop a om hiam” acih ciangin, tuibuk piatawh, zatepzialsa a piatawh, zuha apiatawh, tanghophel pia tawh buai mahmah uh hi. Kanu bang lungkim peuhmah hi.\nVankah cih kammal pen vantungpai, vantung ah vahawh cihna hin ka-um hi. Dawilawmnei pen dawite tawh kikhawl cihna ahi hi. Innbuuk leh Thuamvum Mo kipi uh a, moken in sakhikaang khat pia uh hi. Lampi ah mikhat in naman a, ngahlo hi. Tua ciangin lungkimlo-in kisim uh hi, ci-in gen hi. Tua kumpen meiteigun nidang banglo-in khanggawp aa, suangtum golpipi taai hi. Innbuk mualdung aa singpilian khempeuh kiphukpai zihziah hi. Huihpi nasialua ahihmanin singtehte khut sungaa nuaizan bang hi.\nInnbukdawi pen amitthuk anaksau, amulsah a gol thei mahmah hi, cise hi. India kalanam hileh kilawm hi. Gundawi pen a meelneu hi. sansehsawh uh hi. ngaihhuai thei mahmah hi. Gunlamveite pen lungleeng thei mahmah hi.\nKaneulai-in khuasungah Dawilawmnei khat om hi. Tua bang aa dawilawmnei omhun pen Puultun ciang hithei hi.” Tua nu, tua pa, kaneeksa uh hi, siding hi,” ci-in genkhol a, zong sitakpi mawk hi. Sihna munkhatah lasa lua kisa-in pasalkhat eukaka hi. Dawilawm neipa khat in, huapa pen ahawm hi. A sungkuateng kaneeksa uh hi, cingiau mawk hi. Tua zawh kha-4 bang nungtalai hi. Thawng Kim kici pasal thahaat mahmah khat om hi.” Lokuan ciah khuamual hong tunlaitak thaang kasiah uleh hong tuk a, dakkhawnginn a temta hongvik leh kalawmte agilzang lawt tawh, akhut kitan tawh kamanzo kei uh hi,” ci hi. Tua pa adot ciangin apianzia khempeuh avekin gen hi.\nDawiten bang ne ahitam. Mihingsa mahtawh kivak ahitam. Mihingte in dawi kihta aa ih biaknading aa mitphial bawl ahitam, tua ten tun bangsemsem ahitam, kithei khinzo lo hi.\nPrevious: Japan Gal Sung Dawi Havang Kal Pan – 3\nNext: Zomi leh Worldview ~ Tungg Thang


url: =Welcome to Zomipau's Blog : ulaai leitung Thuthang Tuamtuam Updates August 28,2014\nulaai leitung Thuthang Tuamtuam Updates August 28,2014\nv Ukraine gam sung Russia gaalkaaap te August 21 luut ta hi ci in President Obama leh NATO uliante in August 28, 2014 ni in genkhia uha, UN security council inzong thukin kikupna khat nei uhhi. NATO leh US te genna ah Russia gaalkaap 1,000 Ukraine gamsung ah tulian in om in Ukraine kumpido tapongte huh uha, 20,000 kiim gamgi ah akigingsa in omhi ci in gen uhhi. Aman mahmahtawh muhtheih ding in lakkhia uh himah leh Russia ten thal nial teitei uhhi.\nv Iraq gamsaklam a migilo mahmah mihingsa anelo bek Muslim migilo tea hi IS te in Kurdish gaalkaap khat agawltanna uh Video August 28, 2014 ni in khah khia leuleu uhhi. Tua ban ah thahding a akoih uh amimat te uh tampi tak zong lak uhhi.\nv Syria gam leh Israel kikaal Golan Height kuam sungteng a kilemna naseem a om UN gaalkaap 43 te amin apuam kitheilo maaituam khamul gaalkaap te tawh tawlkhat akido khitciang khamul ten man hi ci in UN ten August 28, 2014 ni in taangkokhia uhhi. Tua ban ah hi kidona hang in Israel gammi pawlkhat liam uh ahihman Lungdamkohna in Israel ten Syria gaalkaapphual munnih khawng beltung khiatsawm uhhi.\nv Ni zangpan meitha ngahtheih nading Mandalay kuam teng ah Dollar Awn 480 bei in phualpi nih saat in USA gamte nasep kipanding in Kawlgam kupitawh thukimna suai August 28, 2014 ni in kaaithei ta uhhi. Kawlgam khualum mahmah ahihman in banglokhat suahding uh hita hi. Zanlam ciang Zogam Thaangmual dung a huihpi teng zong banglokhat suahding hanciam ding ahihi.\nv Lukhat tawh buai luamahmah kahihman in Leitung Thuthang Tuamtuam nisim asuahzawh nading in ahanciam nuam I om hiam? Bangdan in ma ongpan pih nuam na hi hiam? Tpau0001@kctcs.edu September 20 ma ongzasak un. Ongpanpih zoding kuamah aomkei leh, Inn ma lo ma sah mahmah kahihman in Thuthang kikhawlbawl tading hi. Abeisa kum 1 leh kha 8 sungbang kei mimal hanciamna bek ahihman in inn ma loma tampi kisot to in hamsatna lianpi om hi.\nPosted by Thang Khawm Pauzomi at 8:15 PM\nTulaai leitung Thuthang Tuamtuam Updates August 29...\nulaai leitung Thuthang Tuamtuam Updates August 28,...\nTulaai leitung Thuthang Tuamtuam Updates August 27...\nTulaai leitung Thuthang Tuamtuam Updates August 26...\nTulaai leitung Thuthang Tuamtuam Updates August 25...\nTulaai leitung Thuthang Tuamtuam Updates August 24...\nTulaai leitung Thuthang Tuamtuam Updates August 23...\nTulaai leitung Thuthang Tuamtuam Updates August 22...\nTulaai leitung Thuthang Tuamtuam Updates August 20...\nTulaai leitung Thuthang Tuamtuam Updates August 19...\nTulaai leitung Thuthang Tuamtuam Updates August 18...\nTulaai leitung Thuthang Tuamtuam Updates August 17...\nTulaai leitung Thuthang Tuamtuam Updates August 16...\nTulaai leitung Thuthang Tuamtuam Updates August 14...\nTulaai leitung Thuthang Tuamtuam Updates August 12...\nTulaai leitung Thuthang Tuamtuam Updates August 11...\nTulaai leitung Thuthang Tuamtuam Updates August 10...\nTulaai Leitung Thuthang Tuamtuam Updates August 9,...\nTulaai Leitung Thuthang Tuamtuam Updates August 8,...\nTulaai Leitung Thuthang Tuamtuam Updates August 6,...\nTulaai Leitung Thuthang Tuamtuam Updates August 5,...\nTulaai Leitung Thuthang Tuamtuam Updates August 4,...\nTulaai Leitung Thuthang Tuamtuam Updates August 3,...\nPersonal License Plate for Zomi\nTulaai Leitung Thuthang Tuamtuam Updates August 1,...


url: =Zawhngeu kuan long oksak ding ~ Peter Suumpi :: ZOMI DAILY\nZawhngeu kuan long oksak ding ~ Peter Suumpi\nposted on 18 August 2014 at 8:20 am Lomkholna: Article, PeterSuumpi\nKhat vei lai in khuapi khat aa inn khat ah zusa tam cihtak in tam hi. Zusa te suntawh zantawh langlua ahihman in inntek te in zawhngeu khat hong khawi uh hi.\nA zawhngeu khawi zawh uh aa kipan zusa tampi tak hong nuamtuam hi. Inntek te ahileh lungdam lua kisa in zawhngeu zong avaipuak zo mahmah gawp cih ding ahi hi.\nNikhat zusa te in khawmpi khat hong nei uh hi. Tua khawmpi ii ngimna ahileh amau ane ne tua zawhngeu thah zawh nading cih ahi hi. Hih zawhngeu ii galpan ih suahtak theih nading in ngaihsut ciat un ci in zusa makai pi pa in gen hi.\nZusa te in amau ii ngaihsutna ciat khat khat ta in gen uh hi. “Tua zawhngeu in hong matsawm ciangin zusa thang omna lam ah zawl phei in zusa thangah awk leh nidang ciang ei hong man ding om nawnlo ding hi.”\n“Hi ngaihsutna pen hoih mah ahihang lauhuai lua sa ing. Tuat kholh lohpi in zusa thang tunma in zawhngeu in nang hong ne leh bang cih ding. Ka cih in ah a-ihmut laitak meitawh hal leng ahoihpen hi ding in um ing.”\n“Hi dan pen ei aading zong lauhuaina om thei ding hi. Ka ngaihsut ahoih mahmah khat om. A ihmut laitak in angawng ah long khat ok sak leng cih hi. Tua hileh long ging ihzak ciang ei amanglang in kibu thei ding. Ama hong mat ding zong patauh kul nanwlo … bang ci na sa uh ei …”\nHih ngaihsutna zusa khempeuhin hoihsa in thukim tek uh hi.\n“Ih vekin hoihsa in thukim tek ih hihleh zawhngeu kuam long va oksak ding?” ci in zusa maikai pipa in adot ciangin kuamah in dong kiknawnlo hi.\n“Hih ngaihsutna nang gen khiat masak ahihciang nang mah vapai pah oo”\n“Kei … kei pai ngamlo … adang zusa zong inla paisak in maw … “\nAtawpna ah kua man zawhngeu long oksak ngamlo uh ahihman in tuni ciang dong zusa te’n zawhngeu ii matna thuak lai uh hi. Peter Suumpi\nPrevious: ZYA Sisan Gospel vai\nNext: Tulaai leitung Thuthang Tuamtuam Updates August 17, 2014


url: =ZOMI MIUZIK SIAMTE BANG IN SUSIA? Rev. Tuan Khan Mung (Sia Tuamung) - Laibu Saal\nHome > Thuluui/Articles > ZOMI MIUZIK SIAMTE BANG IN SUSIA? Rev. Tuan Khan Mung (Sia Tuamung)\nZOMI MIUZIK SIAMTE BANG IN SUSIA? Rev. Tuan Khan Mung (Sia Tuamung)\nZOMI MIUZIK SIAMTE BANG IN SUSIA?\nRev. Tuan Khan Mung (Sia Tuamung)\n[ZYA panin Secretary a sem Pa Kam Suan Mung (E Mung) in April 4 Nipi ni sunin phone message khat hong khak a, ‘ZYA min tawh magazine khat bawl nuam hang in nang zong music tawh kipawl article khat May kha beima-in nong gelh zo tam!, hong ci hi. Kei zong thakhatin message mah thukkik pahin, ‘Hong hanciam ning ei’ ka cih leh amah’n zong manlang takin “OK” ci-in hong thuk pah hi. ZYA pen thaneemna pawlkhat a om ding zongin Zomi Movement ah a mapang masa, pansan a la phadeuh kipawlna khat ahih manin Zomi hihna tawh ka angtanpih mahmah khat, le tha ka piak mahmah khat ahi hi. Hih ZYA magazine sungah tuilui gelhkha ka hih manin ka lungdam mahmah hi.]\n2014 April 13-16 sung Kawlpi khua sunga Galkapte Tuibuahna pawi ah KSCM Miuzik Band tawh miuzik tumin ka om uh hi. April 14 nitak lam hunin miuzik tum-a ka om laitakun Khuppi, Falcon band-a Drum tumpa, hong pai-in amah’n zong hong huhin hong tumpih hi. Ka kiang a om papi khat in, “Zomi Miuzik siamte zu in susia mawk ei" hong ci huat laizang hi.\nTua laitakin ka ngaihsutna-a a omom thu khat ama kiangah ka gen pah hi. Ka kihopih pa in bangci ngaihsut cih ka theihloh hangin ka lungsim bang hong zang pian dep hi. Tua thu in bang ahiam cihleh, “Hih Zomi Music siamte a susia pen zu maw? Ahih keileh zu lei nading a piate maw?” cih thu ahi hi. Tup tangtang ahih loh hangin Zomi Miuzik siamte a susia pen zu hi lo hi cih ka gennop thupi ahi hi.\n2006 ZOPAAL MUSIC CONCERT\n2006 November 2-4, nitak thum sung ZBCM huangpi sungah “ZOPAAL MUSIC CONCERT” ci-in concert pawipi khat ZBCM Music Department makaihna tawh kibawl hi. Zomi khangthak lasak uukte in music vanhoihte tawh lasa ziahziah ding cih deihsakna mahmah hi phadeuh pen hi. Nitak masa November 2 ni-in khui sunga lakhum ngei nai lo mithak a om thei teng in lasa uh hi. Nitak nihna November 3 nitak ciangin milui, khui sunga a khum ngei, Radio sunga a sa ngei cihte pawl in lasa leuleu uh hi. A nitak thumna November 4 nitak ciangin mithak le milui kigawmin lasa leuleu uh hi.\nHih nitak thum sung nuamtakin la a kisak theih nadingin Falcon Miuzik Band in hunletha, siamna sit loin hong huh uh hi. Ni 2 sung sunthapai-in lasa dingte a banbanin hong pai-in la leppih uh hi. Sun hun ciangin vaimiimcim nekpihin zatep le kuunpaung ciangciang hanciamin kipia hi.\nConcert kibawl ni hun zawh ciangin Falcon Keyboard tum ahi Sia Zam Cin pen ama cycle tawh ciah vingveng den hi. Deihpi, Zekhe le Khuppite pen a lawmte uh nih bangin cycle tawh hong dawn ciangin a ciahkhia thei pan uh ahi hi. Amau teng pen sum 5000 bang pia in, tualo a dangte pawlkhat tawh ko a makai zawdeuhte Kawlpi Lansong kiangah niangtui le nektheih tuamtuam ne dingin ka paisuk uh hi. Tua ka piak sum 5000 pen ka genkhiatloh hangin azi ata, a inn uh tut ding cih lungsim sangin, ‘A ciahkawmun a lawmte uh tawh dawn theih khatpeuh na dawn ding’ cih ngaihsutna ka nei giugiau ngel hi. Hihte a nuntakna uh kisia hen cih ngaihsutna lungsim ka nei het kei hi. Ka pakta mahmah-a, zong ka naute bang mahin ngaihsunin ka it mahmah hi. Hih hun ah mithak lasa peuhpeuh Ks. 2000/- le milui lasa peuhpeuh Ks. 5000/- ta ZBCM in hong piaksak hi. November 5 nitak lam ciangin a gim a tawl teng nitak an vakin music band-te Ks. 20,000/- ta tawh lungdamkohna kinei hi.\n2007 ZOPAAL MUSIC CONCERT\n2007 November 26-27 nitak nih sung mah A Nih veina Zopaal Music Concert pen ZBCM huangpi sung mah ah kinei leuleu hi. Hih hun ciangin milui mithak cih bang hi nawn loin a om thei teng kicialin la kisa ziahziah leuleu hi. Falcon Miuzik Band-te mah in a beisa kuma bang mahin hong huh uh hi. Sunthapai la a leppih khit uh ciangin inn ciat ah ciahin kisil an ne uh-a, hong paikik uh hi. ZBCM huang hong tun uh ciangin stage tung kah pahin guitar teng music van teng a aw lem-in tua teng a man uh ciangin hun kipan hi. La dawng khat khit dawng khat tumto ngelhngelh uh-a, hun laizang ah thugenna hun tawm kila-in tua khit ciangin tum ngelhngelh leuleu uh hi. Mipite in nuamsa lua-in lasa peuhpeuh sakpih uh a, tutsa, dinsa-in kivuang ngelngelin nuam sa thei mahmah uh hi.\nNitak 2 sung hun man sialin nung kuma bang mahin music tumte Ks. 5000 ta pia-in a dang pawlkhat in niangtui le nektheih tuamtuam ka ne leuleu uh hi.\nZOMI KHANGTHAKTE’ NGAIHSUT DING THU:\nHih Zopaal Miuzik Concert nihvei tungtang ah Zomi Khangthakte’n ngaihsuthuai ka sak mahmah khat om hi. Lasa siam masa zaw deuhdeuhte in sabaih a, ciahbaih ding bekbek hong ngenngen uh hi. Ataktakin Zomi Miuziksiamte lungsim puak ding pen mithakte sasakin hong man ciang bangun lasa masate in na dawnin ‘Siam peuhmah ciei. Hoihtak sathei ciei’, cih khawng na ci-in tha na pia leh uh ka utna ahi hi. Mithakte in mi masate tawh lasak ding pen lau pianpian mai uh hi. Kihta simsim uh hi. Tua hi a, lasa masate in lasa thak dingte tha pia-in hanthawn ding cih pen kei lunggulh le hoihsak ahi hi. Ahi zongin lasa siam tata, mi masa tata in sa pak a, ciahsan pah ding bek ngaihsutin kinei mawk hi. Tua bang hi lo ding hi. Miuziksiam Hihna (Musicianship) ah miuziksiam khatlekhat kizopna zong a thupi mahmah ahi hi. Hih thu pen Zomi khangthak miuzik siamte lungsim puak ding ahi hi.\n2008 ZOMI IDOL\n2008 December 27-28 ni 2 sung ZBCM huangpi sung mah ah ZOMI IDOL 2008 kibawl leuleu hi. Hih Zomi Idol 2008 huna zat ding music track-a kipan nitak 2 sung final kidemnate ah music kisam khempeuh Falcon Music Band-te mah in apat pan atawp dong hong huh leuleu uh hi. Final nitak ni ciangin Yangon panin Cinpi (Lazy Club), Mungmung (Keyboard) le lasa laphuak siam Sangpi le GMI siapi Rev. David Sumte zong Yangon panin hong pai uh hi.\nFinal nitak November 28, kipat ding hunlian ciangin music tumte pawlkhat hong om het lo mawk uh hi. Mipi in kingak dimdem hi. Cinpi bangin, “U Mung ..., mawk peuhmah, bangcih mawk ding ...” ci-in nuamsa het lo hi. Sauvei lo ciangin hong tung uha hun kipan toin nuamtak mahin kizo thei hi. Amau pen tawmkhat a va sukek pak uh ahi hi. ZBCM huang pen biakna huang ahih manin tua sungah dawntheih khat peuhpeuh hong ken ding uh hoihsa lo uh ahih manin dawntheih omna a va zuanpak uh ahi hi. (Thupi uh ka sa hi). Mi tampi takin kilawm kisa het loin, ‘Lawmlawm’ a ci tawh, ‘Mailam ah kizang theinawn kei mawk un teh’ a ci tawh, ‘Zomi sungah a dawn thei lo music siam adang om lo hiam!’ a ci tawh kimau ngeingai hi. A dawn thei dinga a pantahtah pen a miuzik uuk uh ahi tam! ahih keileh a dawn theih nading khopkhop beka a cialcial makai lamte ahi zaw tam!\n2011 ZOMI IDOL\n2011 Zomi Idol pen Tahan EFC Hall ah 2011 November 11 ni-in kibawl hi. Hih 2011 Zomi Idol hun ciangin zong miuzik track khuma kipanin Falcon Music Band-te mah in apat pan atawp dong hong huh uh-a, Zomi sungah miuzik band thak ahi Ever Smile Band-te in zong hong huh uh hi. Zingsang lam hun masa tengin Top 10 teng in lasa uh hi. Tua zawh ciangin tawlkhat kikhawlin an kine hi. Sun lam kipatkik ding ciangin Falcon Band panin bass Guitar tum Zekhe hong paikik nawn lo hi. Muanpi (Deihpi naupa) in bass hong tumsakin phadawm hi. Hih hun ciangin Tedim khuapi bulphuhin Ever Smile Music Band hong piangkhia a, amau zong 2011 Zomi Idol ading miuzik track khum le final kidem ni-in la pawlkhat hong tumsak uh hi. Hih hun ah Zekhe hong paikik man nawn lo dinga a paikhia mangsak pen mawh ahi tam! Tua bang dinmun a tun nading khop bekmah a pia ciauciau den keei makaite mawh ahi tam! (Ka kisuang mahmah hi. Ka diipngek na zeuhzeuh hi).\nZOMI LAKHUI BAWLTE\nNidangin Kalaymyo ah Zodi, Vulmawi music band cih om ngei hi. Zomite sung panin U Pum Dalte pawl zong om ngei hi. Tedim pansanin Lengtong Music band khat zong hong piang ngei hi. Tua huna lasa teng pen Lengtong min puasakin Lengtong Kam Khen, Lengtong Pauno, Lengtong Go Hau, cih bangin min nei suak zo uh hi. Tonzang panin 1982 pawlin Taangko Music band khat hong piang ngei hi. Hih music band-te ahang hang tawh tuhun ciangin BAND min pua-in kimukha nawn lo hi. Tulaitakin Kalaymyo huam sungah Altar Music band, Tubal Music band le KSCM Music band ci-in khangthak band pawlkhat hong om hi. Ahi zongin Biakna pawlpi le Zomi nasepnate bek ah kihel uh a, thudang ladangte tawh kisawhkha lo uh hi.\nAhun zui-in Zomi lasasiam tampi om hi. Biakna lamah Tatkhiatna lasa pawl hong omin AGAPE lasa pawl, SIHNA KI GO ZO lasa pawl khit ciangin DORCAS le TAANGKO lasa pawl hong kizomtoin EBENEZAR, SOWER SISTER, FAMILY GOSPEL cih bangin numei lasa pawlte zong hong kizom toto hi. Tuate in Biakna late bulphuhin lakhui (album) bawl toto uh hi. Mailam ah Zomi Miuziksiam tampi hong piang lai ding hi.\nTua sungah AGAPE-te tawh ki-hunkhat pianin LENGTONG Album hong kibawlkhia hi. Pa Pum Kap, Dr. Zam Khen Thang-te a vaihawmpi in ka thei hi. Pahtawihuai mahmah uh hi. Bang hang hiam cihleh Zomi Miuzik Tangthu laimai thak a gelhte ahi uh hi. LENGTONGte in Itna le Ngaihna late, le gam le lei ngaihna late, nu le pa (parents) itna late hong sa deuh uh hi. DORCAS TEAM, SOWER SISTER, FAMILY GOSPEL cih bangin numei lasa groupte hong piangin Lengtongte ban zomin Itna Ngaihna la lamah THAWNKHAM hong kiphawkkhia hi. Tuate ban ah STEPHEN VOCAL BAND-te zong tuampian takin hong kitheikhia to hi. Tua ban Zomi lasa siam tampi hong piangkhia hi. Kapno, Kamsen, David Kham, Cingpi, Sannuam, ... te bek hi loin, Zomi Idol panin Thangta, Nutoih, Thawnpi, Cinpi, Niangpi, Maacin, Dim ... Kawlgam bup huamin Biakna laphuak le lasa minthang vangvang Siangpite hong piangto uh hi. Khangthak Zomi laphuaksiam le lasasiam tampi om hi. A vekpi phialin mi khateh dawl ciang kihi mai hi. Hih bang nasepna tawh a nuntakna a zong zo taktak kiom lo mai hi.\nHih Zomi Miuziksiamte, Zomi Laphuaksiam le Lasasiamte nuntakna ciang dinmun a tun zawhlohna uh, le nuntak siava-in zukham ankham-a etneu simmawh a thuakna uh ‘ahang’ taktak bang hi ding hiam? Thu tuamtuam tampi omkha ding hi.\nZOMI MIUZIKSIAMTE A SUSIA?\nZomi Miuziksiamte zu in susia loin zu lei nading khop bek a piapiate suksiat ahi hi.\nKhatvei lai-in Zogam pawlpi khat ah Cialpi kinei-in nuamtak kizo hi. La makai le Keyboard tum tegel pen Ks. 10,000/- piak ding haksa sa mahmah uh a, Cialpi bawl Siapa pen Ks. 600,000/- piak ding kithukim lian uh hi. Cialpi sungah mipi a kaikhawm pen la makai, lasate le miuziksiamte ahi hi. A Thu le A La tonkhawmsak leng nuntakna piang zo pan ding hi. Tua hangin Zomi Miuzik siamte in a inn a lo, a zi a ta kiang tut ding ngah zo lo ahih manin a ngah zawhzawh a lei uh hi mawk ding hi.\nZomi Miuziksiamte a susia pen Makaite, Thuneite ihizaw kei mai tam maw!!!\nZOMI MIUZIKSIAMTE LE ZOMI MIUZIK KILAPTOH NADING:\n1. Zomite in Miuzik thupi sak ta ni.\nNidangin singtawng khat tatin zanhakin la kisa zo hi. Khuang khat tumin kikhawm thei hi hang. Tuhun ciangin Keyboard khat beek loin kikhawm zo nawnlo hi hang. Biakna kumcin kikhoppi hunkhat peuh le gam le nam vai mipi kikaihkhopna khat peuhah Miuziksiamte le miuzik vante kisam ta hi hang. Inn thunget kikhop bek zong thu genna ah mic kisam ta hi hang. Pawlpi inn tawm nono le kikhawm mimal tawm nono hi ta leng a ging ngaih theithei i zat hun ahi hi.\n2. Zomite in a mawkna le a tawm theithei in miuzik izatsawm nawn kei ding hi.\nBiakna lam kikhop khat peuhpeuh a om ciangin Miuzik van le Miuziksiamte i cial thei hi. Tua bang hun ciangin a hihtheih lai siah sum beilo, a mawkna in i cial nuam hi. A hihmawh luat leh Biakna vai hi buang hi ven ci in sum bei a tawm theithei ding i ut niloh hi. Namdangte ahihleh kideek tata khollo napi hangin, ei le ei ciangin kideek tata thei hi hang. Midang i piak sawm zahzah mah ei le ei kipiak sawm ta ni. Dawn pak khopna ding bek hilo-in inn le lo, zi le ta kiang tutkhop ding, zing-huan nitak-huan khop ding mah kipiak sawm ta ni. Ei a te mah en nuntak lawh sak ta ni. Tua hileh miuziksiamte in zong a ne a dawn zongin a nelo a dawnlo bangin hong siangtho ding uh-a, sum ngah theihtheih nading, a-inn maban a lo maban kisapnate mitsuan in hong nei ding uh-a, amau a cial ding le a kicialnop nadingin hong hanciam ding uh hi.\n1985 Zomi Namni, Suanlek, Giasuante unau tawh Ygn Educational Center ah Sia Tua Mung.\nZYA-Myanmar in Zomi eLibrary / Laibusaal ading in phal na ahong piak ahi hi.\nZYA Tin Jubilee Magazine (2005-2015) Laibu.\nDavid Kim May 1, 2016 at 7:51 AM\n1.ZOMI MIUZIK SIAMTE BANGIN SUSIA?\n"Zomi music siamte zu in susia loin zulei nadingkhopbek apiapia te'susiat ahihi."\nAsumpiate amawh maw? ahihkeileh azunete amawh?\nSumpiate'susiat hikeiin adawnte amaulehamau akisusia ahiuh hi.\nKitawmpiakin kitampiak taleh "zulei nadingaa kipia hilo hi." "Sumtamlo zeekthamcinglo" cihtawh zu asuahtepen naupanglungsim hi aa akhial ahiuh hi. Tawmin tamtaleh zusai lam manawhpih loin azi,ihta aptangtangleng eikia khuaphawkloliangaa ihhai sangin ih innkuanin ihphattuampih zawding hi.\nA sumpiate'n tam apiakzawhlohbel khialhsak nading om kasa kei hi.\nHang Thang May 2, 2016 at 2:48 PM\nGuai Thupi lua ei.Lungdam hang ei.Thu thak tuam2 za lai ding ih hihmanin lungdam\nItem Reviewed: ZOMI MIUZIK SIAMTE BANG IN SUSIA? Rev. Tuan Khan Mung (Sia Tuamung) Description: Rating: 5 Reviewed By: Cinpu Zomi


url: =Leiba pan suahtakna ~ Pu Thangboi :: ZOMI DAILY\nposted on 15 November 2017 at 6:49 pm Lomkholna: Biakna, News, Thangboi\nZomite leiba in vukcip in acimawh pawlkhat om ahih lam kathei hi. Leiba nam tampi om ding a tu a kagen pen sum leiba hi.\nSanggam aw, Zeisu in na leiba teng hong lohsak nuam hi. “Vangik pua-in a gim mite khempeuh aw, ka kiangah hong pai ta un. Tawldamna ka hong pia ding hi”. Acihna lak ah leiba zong kihel hi. Leiba pen vangik khat hi.\nLeiba neih pen nak noploh khia mahmah hi. Mi lak khawng ah ih lei batte tawh kimu kha leng ih lungtang ki nawhsai mahmah hi. Sanggam aw, Zeisu’ gupkhiatna pen ih kha a ding bek himawk leh biak tak hetlo hi. Zeisu in na pumpi, na taksa, na nat na satna, na liangvaina, na genteihna, na leibat na thaangbatnate pan in zong hong gumkhia Pa hi.\nPasian in mihing pen leitung a uk ding a abawl ahih man in Amah mahmah in mihing thupi bawl hi. Mihing’ thuneihna Pasian in zahtak hi. Na nuntakna ah Pasian in na asep theihna ding in nang mahmah in phalna na piak masak kul hi. Ki niamkhiatna tawh khukdin inla “Topa aw kei hong hon tapeuh in.\nNang lobuang kamuan ding kasuan ding kuamah om kei” ci’n tu mahmah in kiko in. Hong ki lamdang peelmawh ding hi. “Hong kisin un” aci Pa hi. Tu mahmah in hong huhnuam Pa hi. Zumkhak leh holiday cih khawng Pasian in neilo hi. Pension la nailo hi. Na kikona hong ngak gige hi.\nNang mahmah i kikona Pasian in zanuam hi. Kiko pah in. Thu kong ngetpih ding na ut leh messenger pan hong zasak in\nPasian’ kiang pan hong pai suahtakna bukim na ngah ngiat ta in. Amen.\nPrevious: A gualzo Nainganzi Tamar (Politician) nasuah nopleh\nNext: Malaysia, Johor State sungah Datuk atuh kizuak cih Police te’n pulakkhia


url: =Zomi Youth Association (ZYA) hong pianzia\nJanuary 17, 2005 in Sia Mangpu (Pastor Peter Khual Lam Mang, Dr. Chin Do Kham naupa) in Kawlpi khua sunga om khangno pawlkhat amau inn (Canaan Land) ah hong kaikhawm in kilawmtatna hunnuam khat zanga ankuang umkhopna kinei hi.\nAn nekkhit ciangin “Mailam Khangnote khantoh nading Holimna,” cih thulupi nei-in ei le ei mel kipulakna le ngaihsut dan genna a paikhawm mimal kimin kinei ciat hi. Tua sungah thusunna pawlkhat genleng;\nSia Peter Khual Lam Mang\nKhuasung vengsung khantoh nading bang septuak i sa hiam? I ngahsutna ciat sungkhawm dih ni. Zukham, ankham, guta, sakvak a lamdung a awngawng khongnote bangci leng lamman tunkik thei ding i hiam. Veng sungah lungmuanna leh khantohna a omtheih nading koici bangin ma pangkhawm thei ding i hiam. Fellowship khat beek i nei thei diam. Cih thu sunna hong nei hi.\nTu-a Sia Mangpu hong gen thupisa in zong thukim ing. Khatvei naupangte damlo, zan menglua in tualeh ka manglah hilo, ka taklah hilo, hong kihopih hi. No Zomite ommawklua hi uh teh, kipawlna khat nei unla, kipawlkhawm in nasem un, hong kici hi. Kei zong tua dan cih mawk in ka kumpi uh zong gilolua hiven, hong phal ding hiam, ci-in ka dawngkik hi. Tua ciangin tua hong hopih pen in bangmah lauhuailo ding hi, na kipawlna min ding uh, “Lumuhzi Atein,” ci le-uhcin kumpi-in zong hong sang thei mahmah dinga, tua tawh na tampi nasem thei ding uh hi, cih a mangmuhna thu saupitak hong gen hi.\nZomite pen biakna sungah i omzaw a, Biakna makaite hong makaih dandan pen i mipi paidan khat zong hipah mai hi. Biakna sungah kithutuahna a omlai siah Zomite kithutuak hipah lel hi. Hunkhat ciangin Biakna pawlpi (Denomination) tuamtuam (eg. EBC, AG, Seven Day, RC, etc…) in i kikhen hi. Ahi zongin Zomi atamzaw Tuiphum (Baptist) sungah ki-om in Tuiphum pawlpi cih bangbang Zomite kalsuanzia hipian lai hi. Tu-in ahihleh Tuiphum pawlpi phelthum bang (ZBCM, TBC, ZBC) in kisemnen in Zomite i kithehzak hi. Biakna vai hilel i cih hangin minam kipumkhatna nakpi takin hong kisia hi. Beh i ultung sak-a khua kipawlna thupi sakin ei khua lote neumuh in i thusim kei hi. Beh le phung le khua tawh i kikhen banah biakna vai-in i nu i pate nakpi takin na kisiatlawh uh hi. A kitawng, a kisel, a kitalkawk i nu i pate amau khangin sabuai khatah vai hong hawm ding uh baih nawnlo kha thei ding hi. Himah leh ei khangnote tuabang bauinate in hong laplo lel-a, kipawlmawhna liang dingin khatlekhat i kikhasiat lawhna a om kei hi. Ei khangnote in Zomi makai i nu i pate kikhasiat-lawhnate uh mangngilh bawlin kipawlkhawm a Zomite kipumkhat nading le khantoh nading mapang in i sepkhawp ding hunta hi. Tuni-in nang le kei bangmah sem loin om leng, banghangin Zomite in Zomi khempeuh ahuam kipawlna neilo hiam, ci’n eima a piangte i mawhsiat mah bangin khangsawnte in zong ei hong mawhsak ding hi, ci’n thu hong sun hi.\nPa Cin Ngaih Suan\nMidang Sanggam Mizo, Falam, Khalkha, Kawl, Muslem, etc. te in zong minam kipawlna nei ciat uh a, ei mite in tutan i neihnailoh pen zekailua hang. Lawmte gensateng kicing sa ing. Ahi zongin i kipawlna min in za ahuam theithei ding thupisa ing.\nAdangtengin zong mel kipulakna leh thu tomno genna kineikimtek a, Zomi khempeuh a hauithei ding kipawlna khat neih dingin hoih kisa ciat ahih manin kipawlna khat neih dingin thu kikupna kipan hi.\nKipawlna min ding\nVekpi in khangno kipawlna neih ding hoih kisa ahih manin amin ding a naui-a bangin hoih sak ciat kipullak hi.\n1) Chin Youth Organization, Zomi Khangno Kipawlna, Chin Hlumuhzi Atein\n2) Zomi Khristian Youth Fellowship, Zomi Tapidaw Khangno Kipawlna, Zomi Damah Lunge Atien\n3) Zomi Youth Organization, Zomi Khangno Kipawlna, Zomi Lunge Lumuhzi Atien\nTua hunin galkap kumpi khauh mahmah laitak le kithuneihsak mahmah laitak ahih manin kumpi zaktheih ding kipawlna ahih ding zong kithupikup mahmah hi. Kipawlna min ding hong kisung hih a tunga teng nakpitak kikupna kinei hi. “Chin va kicih dingin zong Zopau Zolai zangin Zomite sungah nasem masa ding i hih manin i mipi in hong sang zolo kha ding hi. Minam kipawlna a bawlnuam i hih manin Zomi i cih ding mah dikpen ding hi. En Zomi i cih ciangin Chin bup mah ahuam hi. Nikhat ni ciang tu-a, Zomi a pom thei nailote in zong a pomtheih hun hong tung ding hi.\nI kipawlna pen i hihna Zomi tawh kipawl in i nasepna ah minam biakna deidan loin na hoih sepna tawh Zomi tawisang ding hi hang. A kikhenthang/tamkham Zomite gawmkik in kipumkhatna tawh a khangto saknuam i hih manin Zomi’ min lo tawh kipawl ding hi theilo hi. Bektham loin minam kipawl nading ahih manin Khristian a hilo Zomite zong hong kipawl theih nadingin Khristian heldah ni. Zomi 95% bang Khristian i hih manin makai a tamzaw zong Khristian pan hong hi den ding a, Pasian deihna bangin kimakaih in kikalsuan lel ding hi,” cihna tawh ZOMI YOUTH ORGANIZATION, ZYO (Zomi Khangno Kipawlna) cih dingin vekpi kithukim hi.\nMakai le Nasep dingte\nKipawlna min dingin ZOMI YOUTH ORGANIZATION (ZYO) a kithukim khit ciangin makai ding zong kitelpah hi. January 30, 2005 (Sunday) ni-in Zomi Conference khat sam in Zomi sungah nu le pa, muanlesuan a om thei teng kaikhawm ding hanga, “Zomi Khangnote Khantoh nang Ngaihsut ngetna,” cih thulu tawh thusunna nei ding hi hang. Tua ni a i sap, hong paikhawm nu le pa, muanlesuante in hong cih bangbang uh mang ding hi hang. ZYO kullo a cih uhlezong mang ding hanga, panmun bawlpha ding hong cih uhle zong mang ding hi hang. Tua ni ciangin tua mun pana kivaihawm bangbang mang ding hi hang, cih thupukna kinei hi. ZYO Secretary masa Pa Cin Ngaih Suan in Meeting thuciaptehna ah;\n“Pa Khual Lam Mang (Canaan Land) in a it teng leh a ngaih teng tawh ankuang umkhawm in mimal khat ciat muhna thute, kumkhawm le ngaikhawm in mi khatciat in introduce nate nei-in, tua panin hong pai khat ciat in minam itna veina ciat tawh Khangno Kipawlna nei leng, ci-in gelna le thukimna kinei-in, tua pan kikumto lai-in kipsakna kinei a amin dingin ZYO ci ni ci-in kilungkim ciat hi. Kipsak nangin Pa Khan Za Nang in thungetna nei hi.\nZomi Conference sapna\nGelna om mah bangin January 31, 2005 ni-in Pa Vungh Lian Thang inn ah Conference kisam in Zomi makai muanlesuan mi 50 kim hong kah thei hi.\nZomi Conference pan thupukna\nHibang a thusungte hitaleh hong paikhawm a kuamahpeuh in ZYA neih ding thupi sa-in thukim ciat uh ahih manin a nuai-a bang khensatna kibawl hi.\nKipawlna min : Zopau in – Zomi Khangno Kipawlna\nMangpau in : Zomi Youth Association\nKawlpau in : Zomi hlunge Hlumuhzi Atin\nNgimna : Hlumuhzi Utichiat 4 zat\nThu bullet : Kalsuan zia ding leh thubullet ding EC in hong gel ding, i gensa, “hih kipawlna pen dongta kipawlna bek hi ding, kumpi Hausa upa tawh khut kilen in nasem ding, party politic tawh kimemat lo ding,” cih a kipan ahoih thei pen dingin hong gel ding.\nPanmun : Panmun pen ahi bangin kipsuak ding, cih thu pukna le Zomite adingin Zomi Khangno Kipawlna kipsakna kinei hi.


url: =Nidang lai-inah Leng Tong Hoih a kici unau pasal sagih lakah numei khat a om hi. Tua numei a ute, a naute in a deih khempeuh a pia uh hi.Tua ciangin,"Tu-in bang na deih lai hiam?," ci-in a dot uh leh, "Van-a aksinelkai deih lai ing," a ci hi. "Tua ahih leh va la nung in, kong tun mateng uh na pusuak peuhmah kei in," ci-in inndei tungnung pen sungah sau veipi a khom ding ann, sing, tui a kicing takin koihsakin a nusia uh hi.\nAhih hangin a ute a tun ma-in Leng Tong Hoih pusuakin a kisil hi. A samzang khat tui in tai a, tui taw-ah Kawlmangpa a kisil leh, a tungah a kibaang hi. "Hih samzang sau nah e," ci-in a zialzial leh theipum cia a pha hi. "A sam zong sau, a mi zong hoih in teh, va zong un," ci-in a nasemte thu a pia hi.\nA naseemte zong paipai-in Leng Tong hoihte khua a tun uh ciangin a inn vengte a dong uh a, a inn vengte in, "Leng Tong Hoih hi, unau pasal sagih lakah a mah bek numei hi. A ute in a deih khempeuh a piak khit uh ciangin, bang na deih lai hiam?" a cih uh leh, Vana aksi-nelkai deih lai ing," ci a, tu-in a ute tua la dingin a pai uh hi," a cih ciangin Kawlmangpa naseemte a ciah kik uh hi. Lampi tawntungah Leng Tong Hoih, Leng\nTong Hoih, a cici uh hi.\nA tun uh ciangin a topa kiangah,"Leng Tong Hoih hi, unau pasal sagih lakah a mah bek numei ahi hi. A ute in a deih khempeuh a piak khit uh ciangin, "Vana aksinelkai deih lai ing," ci a, laksak dingin a pai lai tak uh hi. Mi lian\nhi a, a inn uh zong hoih mahmah hi," a cih uh ciangin,"Tua bang ahih leh ka zi dingin va la un," ci-in a sawl kik hi.\nLengtong hoihte inn a tun uh ciangin, "Leng Tong hoih aw, kong hong hon in," ci-in a sap uh hangin a dawng nuam kei hi. A innvengte kiangah, "bangci sap le ung hong dawng ding a hi hiam? Ka u Mu Nei Thang Dal na hih leh ka tuikuang sin hong beng in, hong ci hi, tui kuang sin koi lai-ah om hiam? ci-in a dot uh ciangin a innvengte in, Bikhalap nuai-ah om hi," a ci uh hi. Tuikuang sin beng in, "Leng Tong hoih, Leng Tong Hoih aw, kong hong hon in," a cih uh ciangin, Ka ute hong tung hi, " ci-in kong hon pheiphei a, dei khat a sam lai hi. Innkhak vang panin a et leh, a ute a hih loh lam a thei hi.\nTua ciangin,"Ka ute hi kei uh teh, hong hon kei ning," a ci hi. "Tua ahih leh na khutme beek hong khak in," a ci uh hi, Leng Tong Hoih in a khutme kawmvangah a khak leh phim tawh a na kilh pah uh hi. "Na veh hong khah un,' a\ncih hangin "Inn nong hon kei leh hong khah kei nung, a ci uh hi. "Tua ahih leh hong khah un, kong hong hon ning," ci a, a khah uh hi. Kong a hon ciangin manin paipih uh a, Kawlmangpa in zi in a nei\nA ute a tun uh ciangin a nau om loh lam a thei kei uh hi. "LengTong hoih, Leng Tong Hoih aw, sik inn dan kua kot hon aw," ci-in tuikuang sin a betbet uh hangin a hon kei hi. Tua ciangin, "Leng Tong Hoih koi-ah om hiam ci-in a inn vengte a dong uh a, "Kawlmangpa zi dingin paipih ta uh hi," a ci hi.\nA ute dah mahmah uh a, "Leng Tong hoih a lak zawhna dingin a hanciam uh hi. Suktai khungin a pal uh hi. a u penin, "LengTong hoih la zo ta na hen na cih leh, ka suktai hong paltan zo sak aw" ci-in a pal leh pal zo lo a, a ngaltaak kitamin a si hi. Tua mahbangin a zom a zom in hih uh a, a gukna dong si khin uh hi. A nautum pen a min Mu Nei Thang Dal a kici khat bek a om lai hi.\nTua pa in zong hanciam a, "Ka u Leng Tong Hoih la zo ta na hen, na cih leh ka suktai hong paltan zosak in," ci-in a pal leh a kan zo hi. Mual leh mual kikalah mimkhau zang khat khungin,"Ka u Leng Tong Hoih ka lak zawh tak tak ding leh hong kaptat sak in," ci-in thapi tawh a kap leh a kap tat hi.\nTua ciangin Mu nei Thang dal kuan suk pah hi. Lo zau a tun ciangin lawm lokho mi hon khat mu a, "Ka gal a, lawm tangkaite aw, ka u leng Tong hoih na mu nam aw?, " a ci leh, "ka mu e, ka mu na e, kemkot tungah siam a gan," a ci uh hi. Pai suk leuleu a, nupi singpua vai ciah khat tawh a kituak hi. "Ka u Leng Tong hoih na mu nam," ci a, a dot leh, lawmtang te cih mah bangin a dawng hi. Paisuk leuleu a, a dai ngei a tun ciangin vahui in a kibawl hi. Tua khit ciangin leng a, a u LengTong Hoih te guaton mung dawnah a va tu hi.\nEn suk in, " Ka nuaia siamgannu aw, ka u Leng tong Hoih na hi nam?" a cih leh, "Ka hi e, ka hi. Ka nau Mu Nei ThangDal na hih leh ka siamtui piak hong dawn in," a ci hi. Vahui leng suk a, tangban sang pen dawnah a tuang hi. Tua panin a cih ngei teng a cih a cih leh, a u nu in zong, a dawn ngei bangin a na dawng kik hi. Mu Nei Thang Dal zong leng suk a, a u siamtui piak a va dawn leh a u in a ciampek tawh a na satlum hi.\nA guh teng kiukiu a, kukkuk a ci teng pai-in, kingking a ci teng puanbu nuai-ah a koih hi. Ni sagih sung tua kimah bangmah ham kiza lo dingin a cing hi. Ni sagih a cin ciangin, "Nungak zuangzuang, tangval zuangzuang, zuang tho oh," ci-in a puanbu tung a sat leh, tangval hoih mahmah khat a tho a, Mu Nei Thang Dal ahi hi//\n"Zomite pen aksineelkai a la ngei ngiat minam thupi i hi hi"\nSource: Zolai Simbu - 4


url: =Ciampeelo thutak 4th January, kum 73 cing peetmahta :: ZOMI DAILY\nposted on 5 January 2021 at 9:11 pm Lomkholna: Article, Nantalsuan, Politics\nKawlmi te-in, British Empire khutsung pan-in, suahtaakna a nget uh ciang-in, British kumpi in, Khamhtungmite lungkimna kal leh, kisamsak a hih man in, Panglong khua ah Kawlmi (Burma proper) leh Khamhtungmi (Hills areas) thukimna kinei aa, Panglong agreement a kici a hihi. Hih Panglong thukimna siksak in, ZaanggamlehKhamhgam a kigawm gamthak- Union of Burma- a hong piang khia a hihi.\nBritish te’n makaai General Aung San a sih hang-in, ciampeel tuanlo in, AungSan- Attlee Agreement pan PM U Nu tungtawn in, Nu-Attlee Agreement tawh Beelpawlgamthak (The Union of the Republic of Burma) suahtaakna hong pia veve uh hi. Tuabang lamhoih hong kilak hi-na pi-in, tudongciang kuamah inntuan zolo cihpen, kua hang cih, ki dotdot kulnawn lo hi. Lungdam dingzah in, kuamah kilungdam zolo mawk hi.\nTuni ciang-in, hih Beelpawlgamthak a suahzawh kum 73 hong cingta hi. Mihing bang hileh pension paikhinzo pek ding hi aa, innkuan khat hi lehzong tulehta tawi-in, innluahte lobuang, inntuan mangkhin dinguh a hihi.\nA picing thukimna a omtheih na ding-in, kimeeltheihna, kilawmtaatna leh, a thupipen ah khatlehkhat kimuanna a om masak kul hi. Tua tawphah te’ a omna ding in zong, hunsawtpimah kisam leuleu hi.\nKimuanna zong, a sia-a pha theihtel sitsetna om leh thugil zawdeuh aa, thu kitheilo in, kipummuan mawk bel a hoih tawh a kibat hang, sauvei kimanglo thei hi. Tua ban-ah, a thu dungzui-in, muanhuai-muantaak cihbang zong omlai hi.\nLeitung pen kimuanna(trust) tawh kilam a hih man-in, kimuanna a omlohna munlehgam te zawngkhal genthei phadiak uh hi. Christian te aa ding-in, “In God we trust”-Pasian mah muanhuai pen himah taleh, Pasian limlehmeel a pua mihing khatlehkhat zong, kimuanhuai leh kimuantheih dingzong thupi cihnopna a hipah hi.\nKimuanna omkei leh, vanlei-vanzuakna zong, tang’cing theilo hi. Sumlaidal(paper money) pen kimuanna ngiattawh a kizang hi aa, a kimuang zawdeuh gamte sumzong manneizaw pah hi.\nPaanglong thukimna ah, a kihelte kikal ah, khatlehkhat bangzahciang kimuanna om cih pen a kikanzo nawnlo phial, taangthu hong hita hi. “Hakaai pahtaak lungheng” a kici zong-in, kua te muanhuai/lo cih-bel, a thubek hilo-in, gammite nuntaak-khuasakna in, hong lakkhia hi.\nMimal hi aa, kipawlna a hizong in, kamciam piakding baihsak lo-in, ih piak leh zong ciampeelloh ding, lunggulh huai hi. Kamciam peello te, mi thupi gamthupi te a hi uh hi.\nCiampeel ngeilo a nungta Pasian ih theih mapek in, vaphual a bang ciampeel ngeilo, “Ciimnuai ah sa kibaak Geeltui ah a kithuk”, lungdamhna a manghilh ngeilo-Zosuante hi hang. Abraham tung ah kamciam pia-in, a tangtung sak Pasian biate-in, Pasian minamte zialehtongte zuankik dih ni.\nEi huaihamna, kiliatsaknopna leh thazawmna tuamtuamte hang-in, misuahtaakna a khaktan ih hihkhak ding’ deihhuai-lo lua hi. Midang te’ a picing suahtaakna ih piakzawhna ding, cihtakna leh gentelna, cihbang a kisam thupha-te zawtciat leeng… Nantal’suan\nPrevious: US Kitelpi & Stimulus bill Latest Update: January 03, 2021\nNext: Adah huai mahmah US Congress ah thu piang nam 2 te


url: =Global Buanli Family: Tulaai Leitung Thuthang Tuamtuam Updates Feb 21,2014\nTulaai Leitung Thuthang Tuamtuam Updates Feb 21,2014\n1. A (66) cinna Zomi Nampi Bowling Green Kentucky,USA gam ah Kentucky state sung a om Zomi kheempeuh leh Bowling Green pan naikhat kipai na Zomi Khuapi khat mah ahi Music City pan Zomi ahithei zahzah tawh Feb 22,2014 ni in nopcitak in kibawl ding in Zinmangpi ding in Rev Pau Khan Khai kisam hi.\n2. Kawlgam Mualtungmi thautawi pawl leh kawlgam kumpi te kawlgambup kilemna suaikaih theihnading in March kha kaalmasa sung ah Yangon khuapi ah thukikup kholhna neiding in kumpi lamte in Mualtungmi thautawi te sam hi ci in Mualtung thautawi makaaikhat ahi U Khon Oh Ka in Feb 21,2014 ni in genkhia hi.\n3. Kum 75 asawtkhin 1300 kumcin gaaldonapawi phawkna Mandalay khuapi ah feb 22,2014 ni in nasiatak in kibawl a, hih hunlaai a Mandalay mi gaalhaang 17 te zahtaakpiakna leh mualsung phuhsakna zong nei uhhi.\n4. Tibet phunzi minthang mahmah Dalai lama leh President Obama te Innkaangpi ah Feb 22,2014 ni in kimukhawm ding hi ci in Innkaangpi tanute in taangkokhia uha, China te nasiak in President Obama mawhsakna nei himah leh kimu veve uha, bangthu teng kikum cihthu kitaangkokhia naailo hi.\n5. China gam kumpi te in amah le amah akithat Tibet minam aom aleh gawtna piaknading tawh kisai thukhunthak khat Feb21,2014 ni in taangkokhia uh a, tua sung ah Tibet mikhat amah le amah akithah aleh abeh aphung kheempeuh leh abiakna biak inn ten mawhna thukhenna thuakding cihthu kihel hi.\n6. Ongtungding 2014 World Cup sung Brazil gamsung ah mipi veengding in palik 70,000 khuapi 12 ah sahtak in kikoihding a, akisap leh gaalkaaptha zong zang in 170,000 dong kizangding hi ci in President Dilma Rousseff in Feb 19,2014 ni in taangko a hitawh kizawitawn in Feb 20,2014 ni in Navy 30,000 te in nasia tak in thalaakna nei uhhi.\n7. Venezuela gam ah kumpi langpang lungphona hang in mi 3 sikhin a lungphona haat seemseem ahihman in hihbang lungphona ahaatsak US te hi ci in US palaaite ahawlkhiat baan uh ah US Thuthang Pawlpi liankhat ahi CNN te agampan hawlkhiat ding in President Nicolas Maduro in Feb 21,2014 in thupia hi.\n8. Somalia gam I President Innpi migilo te in Feb 21,2014 ni in mawtaw tawh luut in amaipan bomb tawh apuahkhap sakban uh ah thautawh kaapgawp uh a, kumpi naseem mithum amun ah sipah in President pa ahihleh anuntakna bangmah cilo adip in pukpuk ci hi.\n9. England leh Wale gam Roman Catholic pawlpi Ukpi Vincent Nichols Pope Francis in ateelthak Cardinal 19 te lak ah khat in kihelding a, Feb 22,2014 niin Rome khuapi ah Cardinal suahna pawipi ah ki-apna nei ding hi.\n1. England gammi tukpeeng kimawl siam mahmah Wayne Rooney kum 5 leh alangsung kaalkhat thaman £300,000 tawh kimawlding in Feb22,2014 ni in thukimna suaikaai thakkik ta hi.\n1. South Korea gamte in Norht Korea gamte I Nuclear bawlna munpi te sukmaai theihnading in Stuxnet-Like Cyberweapon kici computer vantawh gaaldonalam kipanding in Defense Ministry te in kumpi Feb 19,2014 ni in kinaakpat sawm mahmah ci in Yonhap News Agency te pulaakkhia uhhi. Computer siamte in agen uhciang hih Stuxnet-Like Cyberweapon peen naak lau huai khia mahmah ci in gen uhhi.\n1. Tunisia gam sung ah Libya gamte gaalkaap vanleeng khat Feb21,2014 ni in kia a mi 11 si hi. Hih misi te lak ah nidang Islamist gaalkaap lui Libya kumpi kiang ah aluutkik Meftah Daouadi zong zatokahding apai si ci hi.